qundao/data-zh-poetry huggingface dataset:
画竹篇赠郭中翰仪霄
作者：姚燮
朝代：清
体裁：古风

渭川天寒千籁枯，湘江月白吹蘼芜。俗工讵畏造物谴，浪消楮墨传形模。形模虽似神不似，墨沈未乾气已死。或矜腴润变妩媚，要屈坚贞向弱靡。丰城山人诗中豪，度如鹤立神山超。出其馀绪寄缋画，每与诗理争秋毫。以空缋竹竹在眼，纳诸寸心发以腕。虚竿兀立尚孤索，已若苍烟四周满。太阴呼吸通雷雨，绿凤朱虬挟飞舞。翻觉造化拘枝干，自尔胸衿郁幽古。英华十亩摄使尽，一夕庭前萚飘土。为悬素壁阴濛濛，疑有落日藏其中。当檐鸟雀睇欲入，虚堂几席凉生风。间作偃曲亦支拄，极其琐碎皆玲珑。美人隔波春弄影，壮士侧剑霜回锋。自来画格等诗派，旁门支道流安穷？古之与可今羽可，岂为大言誇庸蒙？年年秃马奔长安，白头潦倒中书冠。直庐夜漏鸣珂警，市屋秋霜篝火寒。别深寄托写清白，直节上与长霄干。春明三月遍桃李，绣轮锦毂纷驰观。翛然篱落外红紫，谁来拂拭青琅玕？即惊名姓亦耳食，投门缣纸日百端。偶缘意兴迫挥洒，明朝狼藉填鼠肝。君今弗复费涂抹，寸腑保此精采完。君不见昔日陵州千万幅，溜厓何处寻残绿。眼前黄鸟花间飞，云际巴猿夜深哭。
畅饮后作
作者：姚燮
朝代：清
体裁：七言律诗

坐学瞿昙舞学仙，醉时汉世醒唐年。忽霏花草萦襟带，直束河山置几筵。幻蝶同寻春夜梦，幽灯欲照古时天。清明境自絪缊辟，造化能担恃此肩。
界首舟中
作者：姚燮
朝代：清
体裁：七言律诗

落照平衔远岫微，断云斜逐雁行飞。回村烟树阴阴见，别浦渔舟缓缓归。去国日长情自恋，到乡期近梦翻违。奔驰岁月空孤剑，萧瑟行囊有敝衣。
留春令
作者：姚燮
朝代：清
体裁：词

薄酣夫力，朝凉试睡，荼蘼花拥。悄搯犀钗拨烟丝，寻昨夜、香心梦。阑腰露气知轻重。画蛱攕翎动。倩影回风上人衣，带嫩日、轻轻弄。
留须
作者：姚燮
朝代：清
体裁：七言律诗

自怜清镜减容光，年已如斯未敢狂。佳日随尘飘溟漠，丈夫有气就颓唐。微名空负诗书愿，后秀多居子弟行。寄语道山閒伴侣，倦乌蹴屋正愁霜。
疏岚
作者：姚燮
朝代：清
体裁：古风

疏岚出奇秀，匼匝青琅玕。天风调竽瑟，回翔双紫鸾。敛襟淡相对，露气洒薄寒。干霄信有望，贞素隐且安。何当携玉琴，夜坐明月弹。
疏帘淡月/桂枝香
作者：姚燮
朝代：清
体裁：词

翠楼天暝。又驼钩下了，画帘风定。蕊吐虫虫一点，红胎纤孕。淡黄未上阑干月，早移来、照伊蝶冷。两怀抱暖，双头含苡，那宵人并。只小草、相思一寸。恐容易成灰，玉钗挑醒。瘦约相看桃叶，隔江谁问。料渠姊妹花零落，逗星星、鬓边春影。黄昏又到，温存难解，怕阑芳讯。
疏帘淡月·小谱鸣一见和帘阴簟痕二词即依其调各广一解
作者：姚燮
朝代：清
体裁：词

银奁云腻。问背影梳头，晓凉钩未。蒜押无声，镇过酿花天气。罗衫涴满湘江泪。擘冰弦、雾心弹起。惹人栏隙，几回悄听，几回潜避。自飘泊、丁娘千里。剩蜗涎黏户，蛛网萦地。漪影还浮，此外拍天春水。篝香惯约笼鹦睡，甚杨花、和梦揉碎。那边楼阁，明珠换绣，不遮双髻。
疏影
作者：姚燮
朝代：清
体裁：词

春期盼切。已二分移妥，圆梦时节。雀桁东南，重幕深灯，层层护紧香雪。缃桃便解青琴媚，总要逊、玉儿妆洁。好别营、纸阁芦帘，供养水仙琼衱。曾记桐江那度，画眉送晓语，催到兰楫。莫使佳人，抱怨空山，负了芳云嫣月。试看帐里真娘面，已瘦到、翠蛾生缬。忍为他、飘影罗浮，等作醉边痴蝶。
疏影·疏影庵填词图，为方玉裁题。
作者：姚燮
朝代：清
体裁：词

环枝匝萼。露烟心一摺，蠡槛蟾幕。凤羽双纤，纤梦刚圆，偷声莫犯清角。幽思融到香微处，转坐似、癯禅枯索。累个人、伴尔清寒，者样茜红衣薄。撩我东风绮恨，绿华亸翠袖，肩瘦如削。露泣春樽，月夺春灯，花底画笺亲拓。自翻一曲江南别，久梦断、水边篱落。甚心情、再按琼箫，得似使君豪乐。
疏影·自题词集
作者：姚燮
朝代：清
体裁：词

天门海峤。倚绿梅擪笛，清响如啸。夕隼云盘，秋鹤风嘶，高寒或是同调。江淹宋玉凭千古，总一样、秋深欢眇。尽半生、锈铗蟫徽，托与美人香草。侬自狂歌自赏，当前任赢得，流俗评笑。两宋三唐，换羽移宫，落寞词仙多少。江篷荻雨花帘月，且畅写、随时怀抱。算拂笺、香北茶南，但欠红儿娇小。
疏影·闺人写壁间盆梅作绣稿
作者：姚燮
朝代：清
体裁：词

春蠡飐烛。对粉廊素影，瘦黛描玉。淡冶无言，脉脉依依，珠魂唤到金谷。遥楼莫唱江南笛，有古怨、缣心凝绿。更补来、翠筱娟枝，留著凤雏双宿。知否妆台小课，贴笺图九九，脂晕浮旭。那识佳人，一种灵芬，别贮空山茆屋。牡丹空算东皇媵，总不是、媚兰仙属。敢笑他、冰骨清寒，等样月华烟缛。
疏影·鬼
作者：姚燮
朝代：清
体裁：词

凄凄悄悄。咽纸灰风细，旧句吟鲍。睇苦颦酸，去去谁怜，相依露月沙草。清明过也中元近，乞冷饭、鸦狐残饱。闭那家、败箨荒园，宿火夜深明到。如梦人天夙世，怨恩怅异路，何地寻好。隐隐楼台，酒海铜山，绿女红男歌笑。毡寒卷敝穷难送，怪一样、冬烘头脑。带断燐、飘灭烟丝，佛阁又钟鸣了。
疏窗
作者：姚燮
朝代：清
体裁：七言律诗

疏窗近树绿阴搓，补以横墙雨后莎。病久怕看新月好，春寒恐使落花多。巡床自检生生梦，倚笛聊为缓缓歌。赢得幽居如寂寺，经灯茶板伴维摩。
疏黛四章·其一
作者：姚燮
朝代：清
体裁：五言律诗

薄罗新藕色，疏黛远山痕。润发盘花腻，香心抱麝温。彩鸾无秃羽，瑶草有灵根。记踏婵娟巷，春烟满画门。
疏黛四章·其三
作者：姚燮
朝代：清
体裁：五言律诗

风漪屏角湿，冰汗簟心凉。夜烛飞鸾影，晨奁堕马妆。閒愁传曲录，秘语漏迷藏。俪以金笼翠，贻之绣段黄。
疏黛四章·其二
作者：姚燮
朝代：清
体裁：五言律诗

细腰怜楚国，响屧媚吴宫。静息吹春绿，醺肌滟晚红。风情团扇约，月意曲阑通。藻野初逢日，桃花喷玉骢。
疏黛四章·其四
作者：姚燮
朝代：清
体裁：五言律诗

韶年刘碧玉，风貌薛灵芸。锦带葳蕤佩，纨帱苏合薰。丽光娇海日，绮梦熨湘云。但惜卢家院，乌衣老燕群。
病剧就养城北玉清道院作三章·其一
作者：姚燮
朝代：清
体裁：古风

顾此镜中影，颇疑非我颜。憔悴一至斯，讵待他人怜？未应日月穷，天地后无缘。倏忆东墙松，蠹蚀多不完。自得春雨滋，复致青芊绵。谁云就死灰，嘘之难重燃。力保微息存，或者茁其元。
病剧就养城北玉清道院作三章·其三
作者：姚燮
朝代：清
体裁：古风

悔乃愤之几，何如慎诸后？自镜平生端，炯象毕呈丑。猛警同晨钟，尘去复奚帚？鬼神惕我危，相待益徵厚。坦掌偶失持，势遂邻械杻。命无侥倖存，正以顺为受。岂真石作罂，其坚逊陶缶。
病剧就养城北玉清道院作三章·其二
作者：姚燮
朝代：清
体裁：古风

斯时一寸心，意气两澌灭。尚訾颐翕张，未竟烂吾舌。顾念后时事，纠于乱麻结。下漈果不还，谁睹海眼裂？姑作尽境思，强忍屏一切。耳日投重渊，电火任抽掣。转觉忘中忘，太玄有真洁。
病夜
作者：姚燮
朝代：清
体裁：七言律诗

空园雨气逼檠寒，风薄高枝滴未乾。夜半离愁缘梦出，壁间瘦影拂尘看。路当险仄收缰易，天有峥嵘放剑难。强起开门望千里，荒云海上去漫漫。
病愈将入都门拟古意二章·其一
作者：姚燮
朝代：清
体裁：古风

白云出空山，未必竟能雨。十五不见月，人将有异语。立身苦其耄，养儿苦其少。堂鹊语屋鸦，尔我难并噪。有事愁日短，无事愁日长。渴不辞苦水，既饮思甘浆。安得直路长，奔马无回缰。
病愈将入都门拟古意二章·其二
作者：姚燮
朝代：清
体裁：古风

种麦愁无衣，种棉愁腹饥。仅有田一区，安能满其私？女儿依母旁，不肯嫁人去。女儿既嫁人，弃母便不顾。辞茶且饮酒，酒足还饮茶。灌叶叶已敷，那不思开花？开花望为实，所期宁有涯。
病疟四章·其一
作者：姚燮
朝代：清
体裁：古风

夕蛩接繁响，夜气交清商。虚窗生微白，错杂星斗光。拥被不成寐，视听增惑惶。少倦梦辄呓，强支神亦茫。未济错水火，咎徵迭寒旸。人天运一息，安得无否臧？持之能坚忍，沴平身自康。
病疟四章·其三
作者：姚燮
朝代：清
体裁：古风

蒲柳生池塘，秋风致憔悴。弱质亦自珍，葆惜良匪易。关河千里驰，行行伤羁累。瘴疠久隐攻，得缘遂恣肆。始信调护艰，无疾难预恃。安得圭匕丹，除氛返昭粹。
病疟四章·其二
作者：姚燮
朝代：清
体裁：古风

人言病痎疟，有鬼相揶揄。杜陵十四字，诵之可以驱。移神随惝恍，幻造斯矫诬。鉴之苟不达，无益空受愚。我生禀正阳，灼灼灵明躯。辨邪意悬镜，烛元心握珠。阴厉等尘芥，安敢相牵拘？欹枕哑自笑，和光满屋隅。
病疟四章·其四
作者：姚燮
朝代：清
体裁：古风

身如缚茧蚕，避风不出户。转转千百回，相触尽愁绪。推窗看晴云，西南苍翠聚。片影渡汉东，依依独吞吐。系迹等悬匏，浩歌空击甒。枯树横江潭，芙蓉照湘渚。千载悲秋人，抱病词益苦。
病雊吟三章·其一
作者：姚燮
朝代：清
体裁：五言律诗

斜月照林雊，林疏病影依。风寒只自噤，天阔未容飞。生短恋哀命，阳蠕待转机。抚床看弱女，灯淡药烟微。
病雊吟三章·其三
作者：姚燮
朝代：清
体裁：五言律诗

弱柳能多力，风摧亦易残。中宵孤坐守，娇眼怯相看。邻树荒鸡叫，城云大海寒。余愁浩焉极，群动助辛酸。
病雊吟三章·其二
作者：姚燮
朝代：清
体裁：五言律诗

褐敝频怜汝，剪裙为汝襦。不应风雪厉，还迫到肌肤。含泪知何怨，生贫亦自诬。莫为可怜语，尔母寸肠枯。
病马
作者：姚燮
朝代：清
体裁：古风

俯首辞孙阳，未敢论知己。转令疲苶材，气象得矜恃。风云如乱蓬，狼藉不可理。卧影颓阳中，展足尚思起。谁免乌啄创，肉尽但馀髀。生愁报主心，衔赤到没齿。惭彼新剔驹，远顾极千里。精力期自珍，毋为锦鞯市。
瘦弦引一章示王大师真
作者：姚燮
朝代：清
体裁：古风

瘦弦独语雨楼夕，城岚如波泼篁湿。饮酒辞醉苦不得，强附长鲸作川吸。短烛光短长烛明，弦声不断如蛩声。秋衫颜色腻秋露，压鬓秋花䰀鬌轻。美人上座眼平睇，列座英雄懦无气。鸳鸯狎梦荷华阴，那顾高林有雕睨？生不食肉不列侯，剑可手屈还为钩。饱餐粱肉明日饿，风吹云逝谁能留。子未为老吾未少，不数十载同山邱。大梁有客古侠者，平头十人骑玉马，挥霍黄金满天下。堂如射圃容百筵，一筵一妓皆婵娟。钿珠瑟瑟堕尘屑，蜡泪泻地成红泉，自谓此乐千万年。今春寻花过其地，桃花柳花皆可怜，空庭但浮凄凄烟。吁嗟乎，筵散春朝似秋寂，筵聚秋宵有春色。酒醒不醒歌续歌，多少悲欢在胸臆。天无星斗云莽回，地有蓬蒿车偪仄。燕子易老鸿易零，五更喔喔黄鸡鸣。疏磬一击四窗白，残霜万瓦初旭清，大江潮水漂浮萍。
瘦马引
作者：姚燮
朝代：清
体裁：古风

城中无一马，一马在城下。骨瘦毛卷，平沫流赭，力苶无为意亦舍。我闻韩王御马如御龙，其马肉角青方瞳。横槊斫阵飞如熊，入阵马白出阵红。人血浴尻难汰洗，箭瘢入骨蹶复起。西风一夜八百里，但见奔云过关紫。近闻此马没阵死，特缋马图进天子。天子下泪圉人愁，凄霜飒飒蓬蒿秋。眼中之马长废弃，拄足城根齧枯地。当年玉勒黄金鞍，喷薄天精轶房驷，未料人间有危事。吁嗟乎，尔群三十遭鬼屠，尔马虽瘦能完躯，昔尔骑者今何如？尔不见将军脱甲南剡趋，涉山无马乘竹舆。
登六和塔
作者：姚燮
朝代：清
体裁：七言律诗

金轮高借佛云扶，七级阑干紫翠涂。日月荡摩群象活，江山供养一鸥孤。胎仙梦蜕探秦望，骨母灵魂吊伍胥。盛世苍生无水厄，东南藉此作提持。
登圆妙观弥罗阁
作者：姚燮
朝代：清
体裁：七言律诗

杰阁通霄紫气浮，寻真独上最高头。飙轮下界驱人马，星斗诸天肃冕旒。南极云低三辅夕，西山日落五湖秋。何当手按昭华笛，吹醒尘寰万种愁。
登城南佛阁
作者：姚燮
朝代：清
体裁：七言律诗

无那登高又异乡，淮南草木见荒凉。江风天半流疏磬，帆影云边动夕阳。铁戟埋沙无戍垒，琼花选佛得经场。彯缨独立看飞雁，一忆音书易断肠。
登城南当临高台
作者：姚燮
朝代：清
体裁：五言律诗

槭槭木叶飞，搅乱四山晖。饮血平酋剑，短衿射虎衣。壮怀深酒识，末计盛时违。若岂种瓜客，埋名谢是非。
登城楼感旧
作者：姚燮
朝代：清
体裁：七言律诗

远天斜雁送斜阳，抱病登楼心易伤。少日年华潮共逝，乱山云树晚逾苍。尽劳顾影怜尘袂，忆昔狂吟置酒觞。托世多饥鸾鹤散，底容千亩种筼筜？
登大观台
作者：姚燮
朝代：清
体裁：七言律诗

拂面高秋桂子风，危台天半俯晴空。谁怜独客今朝醉，不尽愁心落叶中。身未到家犹万里，江先渡我有孤鸿。何当一舸吾还海，去看扶桑浴日红。
登大雷尖四章·其一
作者：姚燮
朝代：清
体裁：七言律诗

赤城十二冠仙台，嬴政东巡近未回。木石千秋尘壒远，人天一气混元开。高鹰觅海搴云去，独鹿衔芝步涧来。许寂飘零仙种断，孤松犹作剑声哀。
登大雷尖四章·其三
作者：姚燮
朝代：清
体裁：七言律诗

百里唐田走石螭，斜穿蒜岭弄云姿。青苍似拥樊翘髻，飘瞥都成李白诗。天与九灵苏雉魄，我嗟贰负梏鸡尸。只输埽橡芒鞋客，雨惨阳暄总不知。
登大雷尖四章·其二
作者：姚燮
朝代：清
体裁：七言律诗

九华幡角白猊蹲，一剪灵风媚古魂。石雹搜花吹铁气，冰砂染草出丹痕。元波聚作蛟龙府，断涧通为日月门。咫面虹梯青可踏，待携琼斧斸天根。
登大雷尖四章·其四
作者：姚燮
朝代：清
体裁：七言律诗

抱得云和霹礰琴，醉骑元鹤驻瑶岑。埋山岁月青棂老，化羽楼台白水沈。日底奔驹无定象，萝间饥狖有荒心。出山要卖壶公药，生恐人间痼早深。
登将军山
作者：姚燮
朝代：清
体裁：七言律诗

松隙云痕半借潮，天边叶影是帆飘。乡城可指山当户，峻壁能缘我愧樵。晚有鸠声知欲雨，下临龙窟敢横箫。寒蔬采作灵芝饵，振袂长风醉未消。
登干山绝顶俯眺二百八十峰浩然作歌
作者：姚燮
朝代：清
体裁：古风

三台无根五岳小，天姥儿孙头白早。神仙亦是萧寥驹，随代随时作尘扫。我能到此宁非仙，俯首四顾无人间。人间却在白云下，自吾别后当千年。白云在下天在上，云面青岚日摩荡。西奔万牛南驱羊，北迤惊�东走浪。青光尽处变�采，不是山岚是沧海。海烟卷入山岚中，倾刻沧桑百回改。仰首不见鹏鸟飞，云隙过鹰如虫微。日轮悬臂玉槃大，足跟愁雨方霏霏。愁雨秋声日春色，梧落桃开一云隔。孤心已了万劫殊，寸掌全收八埏窄。白云渐低山渐高，掌影反覆心根牢。乱山但似乱坟积，云气都为水气飘。我方有住究何住，陵阳容成不相遇。茫茫大千蟭螟身，再死重生一回步。吁嗟乎，死生岂为吾身哀，亦非以此哀后来。块然顽石今未开，焉知中有金银台？焉知上古广成子，至今姣好犹童孩。不如撒手返尘世，尽吾所事全吾归，形神有灭名无灰。形神有灭名与灰，除此眼中海水覆作堂坳杯，与此二百八十一万三千馀丈之峰一一皆崩隤。
登招宝山
作者：姚燮
朝代：清
体裁：七言律诗

关山万里入清寥，谁向蓬莱挂酒瓢？城树鸟还估舶碇，石坛风紧将旗摇。浪边小屿低愁没，烟外斜阳短易消。我欲移家从浩漫，鲁连梅福两难招。
登舒啸桥眺芙蓉峰
作者：姚燮
朝代：清
体裁：五言律诗

拭翠明天地，湔虹澹佛衣。暗馨吹藓落，秋梦隔尘飞。玉涧清无恙，苕年梦已违。亭亭螺髻影，含怨迥何依。
登虎阜寺浮图
作者：姚燮
朝代：清
体裁：古风

虎山一塔卓云表，纡回七级盘丹梯。自踵升顶势悬绝，金绳玉柱相攀跻。浩然旷隔人间世，清气舒卷诸天低。阊阖昼辟灼珠斗，长桥倒挂摇紫霓。天平万仞忽在下，穹窿直与眉相齐。江流吞吐湖荡沓，纷纷划碎青颇黎。南溟北极森衿带，东越西楚但丸泥。槃礴其上恣流眄，此身元气为因依。生平积累满胸臆，与之倾泻无留贻。搴衣高视幸绝俗，俯瞰还动艰险疑。鸟犹敛翅不敢上，无翼安得纵横飞。回悟平境得实践，力悼前猛生退思。日光含海渐沈没，下方钟磬闻依微。
登超然台还过云居寺同曹德馨苏惇元
作者：姚燮
朝代：清
体裁：七言律诗

岩根梦斸古桃花，天绮中霄落绛霞。左右神仙金阙侣，玲珑楼阁玉真家。漫披浊雾怜尘世，且叩空钟问释迦。丛桂晚阴风不扫，经坛秋冷月眉斜。
登金鸡山展先大父墓呈林参戎亮光时参戎驻防山上
作者：姚燮
朝代：清
体裁：古风

先灵窀穸之所邱，十年待树无松楸。两峰夹有白云气，风不过峡吾何愁？太平食德守遗训，读书未服耕田牛。愧循故事具鸡黍，持畚来扫山花幽。山花红彫春亦秋，蛟龙出关云不留。转凭剑峡下劖海，夜坛自肃狐鼪游。嗟今世事变难测，中原肆逆来羌酋。轮船追马日千里，乘风直犯东南洲。佛狸恣虐到坟骨，飘魂满郭阴霾搜。乱馀乞食有孙子，恸枯眦血难为仇。不才何忍遽言此，殃乘未及宜预筹。将军拜檄兹建斿，挶泥垒石高如楼。长�右迤壁三堵，斜遮隧道成深沟。壮士五千铜兜鍪，屈卢丈八金厹矛。森巡密逻一陌地，鼕隆白日喧雷枹。凭公壮气作干盾，庶其魄妥灵无忧。杰哉公也髯修修，燎升馔彻同漉篘。醉挥众卒拔营起，随岩下上环匝周。公恩如此曷由报，黄泉感激应涕流。祝公早树汗马绩，月氏馘颈悬旄头。冥鸿挂翮天悠悠，鱼鳞划碧千峦浮。别公别墓各一揖，逡巡觅棹西厓陬。过江倚树送遥眄，祥烟水末青蚴蟉。
登锁山二章·其一
作者：姚燮
朝代：清
体裁：五言律诗

天堑削万仞，海城包一丸。援依无唇齿，回薄有烟澜。绝岛通商易，孤军恃守难。振风淩上垒，指顾得三韩。
登锁山二章·其二
作者：姚燮
朝代：清
体裁：五言律诗

五马洋心礁，东驰寨子山。连烽防寇盗，横铁锁神奸。羝竖安相宅，蛟烟近不患。眼中千百岛，破碎笑诸蛮。
登黑窑厂
作者：姚燮
朝代：清
体裁：七言律诗

西山如绣一檐遮，南鸟迎暄万翅斜。身与孤台倚空阔，天将群景纳春华。风回地轴闻鸡犬，日射城阴绚草花。醉俯星潭招龙子，女床深处鍊流霞。
白华庵
作者：姚燮
朝代：清
体裁：七言律诗

薝卜花巢冠上寰，幡风飐榻梦能閒。涧流夜细调岩语，苔气春酥腻石鬟。醉佛定供狮乳酿，梯云谁上剑铓山？蜷枝不与青鸾宅，古木如禅老益顽。
白桃花二章·其一
作者：姚燮
朝代：清
体裁：七言律诗

风丝一绺罥珠绦，力洗浓妆媵粉毫。烟月横江春梦短，水云泼地画楼高。避来弱影怜愁女，含尔孤情寄野蒿。何事石梁仙路近，尚馀日气动尘嚣。
白桃花二章·其二
作者：姚燮
朝代：清
体裁：七言律诗

谁家燕子觅黄昏，寒食天涯客断魂。别后江潭如此水，重来门巷悄无言。一春浓露消肌色，半剪凉云护泪痕。收拾繁华归澹漠，任他红紫满遥村。
白纻辞
作者：姚燮
朝代：清
体裁：古风

升墙甲士腰束刀，楼中美人方倚箫。江淮流民索船渡，十万金辎在行路。下不得潜地穴，上不得升天门，一壶良酝千岁恩。明月有影花有痕，西施台上无黄昏。
百字令
作者：姚燮
朝代：清
体裁：词

一坏荒陇，总难凭真幻。玉鱼金碗。马踏红心香不返，落叶券台吹满。宫柳莺飘，井梧风泊，秋梦如烟软。湖湾斜日，荻边犹照人浣。谁念画箑珠帘，韶年二十，抱玉栖深苑。月露鸣环瑶鹤下，恍惚兰香恩眷。绮泪桃花，纤魂豆蒄，终古青山怨。琼箫再世，奈何湘楚天远。
百字令
作者：姚燮
朝代：清
体裁：词

四弦入弄，正猊香幕匝，螺卮酒满。愁续弦长声百结，欢语拨来都怨。明夜帘栊，孤灯风雨，人别相思远。闻歌且醉，当筵不值肠断。谁家锦瑟挑心，玉箫叶尾，一例传凄惋。双翠忽搀檐际语，独雁还鸣天半。月小沉花，星疏挂柳，夜色围灯幔。闹蛾春梦，今宵如此庭院。
百字令·和徐紫珊秋水亭落成词，用仪征相国师修复曝书亭韵。
作者：姚燮
朝代：清
体裁：词

粉廊蠡隐，问年来多少，露漂香泊。翠海天荒鸦语夕，剩有古魂栖托。烟筱锄新，石棕补旧，清课园丁乐。更编花障，看他次第开落。还约。栗里觞朋，金荃词俊，联座娱吟酌。画藻文疏敲玉蒜，斜日四重秋幕。匝荻眠鸥，背荷语鸭，稿本翻南壑。横箫唤梦，湿烟凉沁巾角。
百字令·岱顶看云图
作者：姚燮
朝代：清
体裁：词

危梯翠迭，问五松、何处秦时日观。绀凤白鸾翩可画，玉葆金支零乱。扪斗三清，陵风万仞，目到青边断。壶公仙去，瀛洲知在近远。那分携我琼箫，共登绝顶，唱得回飙满。一跃金丸浮翳尽，大地春莺都啭。渤海碑铭，茂陵文稿，不值飞蓬卷。归来对酒，袖中残絮犹罥。
百字令·沉二如秋帆图
作者：姚燮
朝代：清
体裁：词

低舷倚襆，叹无多病发，西风吹老。去逐沙鸥来逐雁，何似关门眠好。一叶轻烟，半瓠凉月，江海浮都到。荃蓠零落，此情归向谁道。只愿安稳漂流，长无险仄，默把金神祷。笑我短衣骑劣马，喜蹴悬崖霜草。君不沉沦，我无颠扑，幸及回头早。箜篌弦促，石尤天半如扫。
百字令·题吴红生侍读闰九颂芬图，用卷中程春海侍郎丈韵。
作者：姚燮
朝代：清
体裁：词

闰年佳序，集青樽吟伴，秦三欧九。高洁霜天如汉水，匝幕黄花开又。楚雨燕云，百年几日，共凭西风牖。高筵对烛，眼中难得良友。忆昨南阁逢君，支床读句，零落怜杯酒。白岳青田空故侣，一变颓阳衰柳。何况当时，登山采菊，雅韵传耆旧。盛筵再继，愿随诗砚茶臼。
百字令·题方兰坻摹秋厓竹垞图卷，即用原唱韵。
作者：姚燮
朝代：清
体裁：词

餐烟卧月，系红莲艇子，鸳湖小泊。万箭琅玕梅里道，我有冷怀遥托。书叶亭荒，醧花舫冷，谁继年时乐。倦翁圃在，风流一样零落。犹幸大阮琅环，小方山静，词画重斟酌。无恙六峰眉影瘦，依旧颦春向幕。感我飘零，江湖载酒，无分栖丘壑。拈毫补句，凄然调变清角。
百宜娇·秋日客园见桃花
作者：姚燮
朝代：清
体裁：词

冷露含心，碎烟筛梦，堪比那时娇俊。略带清癯，似因飘泊，未了东风残恨。禁伊体弱，挽翠袖、竹边寒并。甚真娘、魂断生绡，几回低唤难醒。空怅惘、衣香鬓影。三月钿车归，旧情谁准。绝涧荒山，乱鸦落叶，一角仙源云暝。相逢若梦，惹此后、相思重警。伴斜阳、啼老疏蝉，更无莺问。
皂林
作者：姚燮
朝代：清
体裁：七言律诗

岚日光微水气阴，浑沄天色似秋深。桑村叶少愁初茧，苇渚春寒避宿禽。去浪随风争远势，孤舟有客动劳心。浮瓠梦弱惭庄列，谁挽神渊濯布衾？
皂荚坞寻刘纲樊夫人遗迹
作者：姚燮
朝代：清
体裁：古风

元㕒被芳药，错灿不辨名。凡骨未当仙，谁肯尝其馨？阳林敷华风，飒动春蘼英。云作剑气垂，干莫双虹精。刘樊好夫妇，胎息交姹婴。百年悲短缘，脱舄还瑶京。海月悬灵坛，夜有呼鹤声。瀑帘倚疏瑟，凉荷锁为屏。雅曲无怨思，时媚山魈听。下怜人梦荒，雨苦鸳天冥。古踪閟千载，客来窈何情？卧虎如可骑，险壁吾能升。
盆中红梅花开折有所赠佐之以诗
作者：姚燮
朝代：清
体裁：古风

密室不受岚气寒，帘额挂镜如月丸。花知人意与春接，特含春态娱人欢。西巷谁家矮篱落，枯井苔根走风萚。穷士苦吟情信芳，涩抱琴弦梦臞鹤。我家春色先尔家，尔屋但有枯枝斜。白云英英点白袷，缬影初暄无一花。贻尔一枝两三朵，天地元心尽包裹。朔烟凌厉愁冰窗，自此禅关可安坐。香台不筑老眼枯，堕魂海底搜珊瑚。笑靥可怜绝代姝，此姝莫是梁绿珠。君家冷藓愁疏鬓，我屋纤禽写幺韵。我屋低茅五六间，中有燕支山万仞。
盆梅初开
作者：姚燮
朝代：清
体裁：五言律诗

天悦阳无遁，吾馋朵得颐。好沽新漉酒，且抹滥音诗。照砚灯都媚，窥檐雀已知。泥他春枕梦，香信袅微丝。
相逢行
作者：姚燮
朝代：清
体裁：古风

东风吹海城，春云薄如绮。碧桃婉软镜屏开，两两流莺语未已。为君醉作相逢行，绿华调凤天宇晶。缬眼媚人水晕白，晓鬟委地烟痕青。香胎内结袭微气，空山月澹生远情。今夕宛转歌，明朝渡头别。螺门日落张锦帆，杨花过雨潮生雪。杨花落尽春不归，留得杨枝与人折。
省园观菊
作者：姚燮
朝代：清
体裁：五言律诗

静者閒心力，羁人冷肺肠。饮天三斗瀣，供佛六时香。晚绣分吴练，晨餐峙屈粮。青山彭泽梦，吾爱鸟能翔。
眉妩/百宜娇
作者：姚燮
朝代：清
体裁：词

自杨枝陨绿，豆荚抛红，琼月锈苔土。晓粉窥鸾，拂官帽影，羞尘还拭多许。绛云悔嫁，问钟情、何似青雨。想频对，春颊双涡泪，断霞带潮吐。灵魄而今谁主。尽并栖海燕，纤翠难驻。帘幕枣花残，临春梦，团圆错恨同铸。弃簪折钿，早逃禅、莲褐松麈。甚去照虞山，一角黛眉尚妩。
看云
作者：姚燮
朝代：清
体裁：七言律诗

四岚演漾碧琉璃，尽日凭阑意与迟。变幻易穷人海窄，衣鬘可睹佛天卑。颇愁汎梗无归宿，苦向空风借合离。泡电生涯同一霎，莫论苍狗共青螭。
看云
作者：姚燮
朝代：清
体裁：五言律诗

著书欣有食，因我识农心。稍爽得秋气，揽烟疑绿侵。暗篱苏剩菊，斜巷侧孤禽。远洒当千里，看云吾振襟。
看种席
作者：姚燮
朝代：清
体裁：七言律诗

野人种席如种稻，罱坂为池界画开。河鼓星帷宜翠织，天吴绣衵称刀裁。呴烟柳背鱼苗上，蹴露花阴燕女来。他日西风冰簟阔，梦痕腻遍楚王台。
看耘
作者：姚燮
朝代：清
体裁：古风

惊蛰闻早雷，碧川动蛙意。晨立看野耘，阔天爽岚气。新地如沐苔，颖发土膏腻。乱后防歉年，农心有馀厉。耕牛半入寇，人众力难替。荒荒附郡田，不止千顷废。把犁犹得劳，饿骨已免弃。愿操十倍丰，储偿积逋税。
真如寺
作者：姚燮
朝代：清
体裁：七言律诗

古鼎旃檀袅殿薰，客从松底踏斜曛。灵泓冰雪千年井，画塔湖天一发云。疏磬荒烟裴相宅，啼乌落叶赵官坟。布金此是华严地，旧劫何须感蕙焚？
真珠帘·秋夜偕张虚舟杨逸生宿天宁禅院话旧联句春晚重过有感纪以慢声
作者：姚燮
朝代：清
体裁：词

鬓丝禅榻秋如许。记残篝、照影那宵情绪。病酒愁花，把手相怜尔女。阁外疏钟风曳远，又竹外、萧萧凉雨。凄楚。只银屏烟水，梦边寻去。无奈此日重来，认佛眉低锁，似愁无语。容易断人肠，者断笺词句。萍絮天涯朋旧散，况憔悴、慧娘眉怃。延伫。但晓莺、啼上碧桃一树。
真疑二章·其一
作者：姚燮
朝代：清
体裁：七言律诗

真疑瓠子宣房决，远轶京江灌练湖。吠蛤荒田沈豆麦，狎人深屋乱鸥凫。国方下诏求时瘼，官且悬书问旧租。极目横流感沧海，浮天云气亦寒芜。
真疑二章·其二
作者：姚燮
朝代：清
体裁：七言律诗

昔惨流乌少宿枝，今听大泽雁啼饥。直无江海堪储水，转说齐梁正旱时。亢湿应难凭地气，偏和莫尽委天施。寄言焦苦车行客，此拥重棉暖未知。
眺秦望山
作者：姚燮
朝代：清
体裁：古风

青霞暗拂琉璃波，亭然结束金茎荷。化身冰雪藐姑射，瘦烟一鬟春无多。古愁在胸不可遏，刺眼变作青嵯峨。阿房回首秦川夕，铅泪能斟是丹液。漂鹅不到弱水根，玉体童男已头白。天门夜朗群鹤回，瑶华洞照三清台。蟠桃如瓮经九熟，昆崙安有浮槎来？万丈沃焦堕仙蜕，可怜龙背生莓苔。愁风遍吹大招曲，彭铿终使蜉蝣哀。沙邱悽悽残骨葬，犹剩荒山署秦望。瀛海西南驻跸峰，万岁千秋兀相向。
眼儿媚
作者：姚燮
朝代：清
体裁：词

星明天淡月横钩。笛响荡回流。碧城西去，柳烟一角，上有高楼。宿寒料峭东风紧，吹动昔年愁。春残花底，梦醒天末，人在心头。
眼儿媚
作者：姚燮
朝代：清
体裁：词

知他不睡倚阑干。四月尚愁寒。樱桃已谢，荔枝未熟，梦断香边。华堂春暖红筵隔，须悔受深怜。分明误了，银灯好夕，金缕初年。
眼儿媚·烟波画船图
作者：姚燮
朝代：清
体裁：词

隔城山色翠娟娟。含黛贴红舷。柳气如尘，酒香如水，鬟影如烟。不须春去才惆怅，春好也生怜。燕昵晴初，鸦招暝后，莺话愁边。
眼儿媚·美人晓妆图，王元泽体。
作者：姚燮
朝代：清
体裁：词

帘约东风梦模糊。篁翠上轻裾。盥了蔷薇，簪将茉莉，赚得怜无。为谁妆点春如许，倚镜更踌躇。回睐防瞋，量眉怕减，揽鬓愁疏。
短吟
作者：姚燮
朝代：清
体裁：古风

男儿堕地哭，终身无悦时。女子嫁人哭，乃为人所羁。荷华无大寒，梅华无大暑。托生异性情，对面相尔汝。自云冉冉下山邱，长风肃肃吹梧楸，出门四顾安所投？
短歌
作者：姚燮
朝代：清
体裁：古风

孤鸿在天白日短，枥下驹心千里远。悲风西来吹乱云，匝地蓬蒿与东捲。腰无铁铗，手无玉罍。美人年少，荒草已坏。独立顾影，吾能弗哀？
短歌八章·其一
作者：姚燮
朝代：清
体裁：古风

行路难，行路难。行路弗难，人心之险如蜀山。蜀山之险，险犹可测，人心之险，乌知其极？
短歌八章·其七
作者：姚燮
朝代：清
体裁：古风

春风不被枯林枝，美人不饰迟暮姿。昨日对镜今日老，暮不饮酒朝还悲。静言思之，知我者谁？
短歌八章·其三
作者：姚燮
朝代：清
体裁：古风

山羵不追天马驰，翡翠不逐苍鹰飞。桐枝篁叶满春院，有虫只伏苍苔栖。苍苔之绿虽不如篁与桐，篁叶飘飘堕苦雨，桐枝飒飒惊悲风。
短歌八章·其二
作者：姚燮
朝代：清
体裁：古风

巍峨大官府，已作豢马场。龌龊道旁子，今为执戟郎。矮篱青枳巢凤凰，小家灶婢千金妆。盛衰荣辱安有常，出门南望思故乡。
短歌八章·其五
作者：姚燮
朝代：清
体裁：古风

铸金为冠，首不能戴。琢玉为履，足不能载。万物所用贵适宜，瓦缶之贵同罍彝。
短歌八章·其八
作者：姚燮
朝代：清
体裁：古风

炉烟何袅袅，风来吹之杳。红烛何辉辉，不自知其心之灰。昆吾有铁，冶之尚柔。渝其坚誓，我将谁尤？
短歌八章·其六
作者：姚燮
朝代：清
体裁：古风

灼灼芙蓉花，鸳鸯以为家。青青蘼芜草，胡蝶依之以终老。美人之貌明月光，与我百岁期远长。美人之鬓今未霜，胡为相弃中道旁？
短歌八章·其四
作者：姚燮
朝代：清
体裁：古风

削竹为刀可刲牛，腰间佩铁惭古钩。曲池之水可濯锦，嗟彼大海无澄流。人生一日乐，不敌千日愁。城南华屋兀相对，森森墓木当山邱。
短歌寄厉三叶十八七章·其一
作者：姚燮
朝代：清
体裁：古风

神骝不能耕，不如田舍牛。真人在天安可求，使我仰面心烦忧。瑶扉辟寒碧，鸾语吹斗芒。以心向明月，层云上掩何苍苍。且须骑虎觅灵药，西穷星海东扶桑。
短歌寄厉三叶十八七章·其七
作者：姚燮
朝代：清
体裁：古风

有鸟共巢窟，今日西北东南飞。银河咫尺隔万丈，牂牱在空云�巇。绿华朱实不疗饥，鸱鸮掉翼随而欺。我其翱翔寥廓去汗漫，否或归来故树与子同遨嬉。
短歌寄厉三叶十八七章·其三
作者：姚燮
朝代：清
体裁：古风

有女有女娇且柔，盛年欲嫁无蹇脩，箧中锦被三千留。东邻丑妇过相狎，解衣持示珊瑚钩。高城日晒低田雨，凤皇无声老鸦语。思我梁鸿兮在何许？
短歌寄厉三叶十八七章·其二
作者：姚燮
朝代：清
体裁：古风

掩雀之网不能罗凤，系兔之索不可以搏狮。持镜照君君不知。绿波千尺愁光辉，人亦有心兮能弗悲？
短歌寄厉三叶十八七章·其五
作者：姚燮
朝代：清
体裁：古风

伐桐作琴瑟，絙以朱丝弦。高山流水续续弹，路人闻者多不欢。路人岂无耳，路人亦解音。秦筝赵筑溺凡响，安能谅我区区心？
短歌寄厉三叶十八七章·其六
作者：姚燮
朝代：清
体裁：古风

我欲东浮析木，西登太行。波涛既不可以涉，深林密箐多豺狼，掷剑四顾神皇皇。掩关高卧学处子，可怜明月县空房。
短歌寄厉三叶十八七章·其四
作者：姚燮
朝代：清
体裁：古风

泽兰在阶蔫不华，墙头紫草含露芽。东风胡蝶飞飞斜，画梁燕子巢为家，愁人玩物愁无涯。左手持钱右手酒，出门去看城南花。
短篝
作者：姚燮
朝代：清
体裁：五言律诗

霜风吹短篝，远鼓动谯楼。月出星河暗，天寒儿女愁。蠲心持夜气，激籁怨庭楸。瘦影窗边鬓，都成水气浮。
石屋洞
作者：姚燮
朝代：清
体裁：古风

积磴风箨堆，涩壁水藓痕。道士已仙去，但守青鹤魂。雕光不能閟，凿劫先乾坤。削作匏壶圆，穹盖如覆盆。古茑铁色瘦，牢系虞渊根。蝠翼炯照面，于此衍礽孙。不擢地脉秀，谁识天象尊？愿敞玉延宴，挹斗当瑶樽。
石州慢·咏柳
作者：姚燮
朝代：清
体裁：词

缕缕毵毵，雨织烟梳，月斜风整。陌头消息潜催，楼上韶华谁省。旧家苏小，凄凉一面西湖，年年只有莺来问。不肯系春愁，恁者般消损。闲趁。喧红闹绿，油碧帷车，桃花鞯镫。一例轻狂，未改少年心性。蘼芜天际，又堪玉笛声残，夕阳如画流波暝。乱絮满江南，荡相思无影。
石州慢·天台方治庵属题买春赏雨图
作者：姚燮
朝代：清
体裁：词

苔雨篁云，供画佐诗，一帧清绝。风流谁主谁宾，浸透袖巾凉碧。安杯卷幔，半晌迟到莺啼，便知门外归红屐。米树杂荆岚，送濛濛遥夕。须忆。翠帘青板，蔡九娘垆，杏花消息。恰似西窗，话旧巴山时节。醺初梦杪，可更剪韭招侬，联床共听灯檐滴。湿月上烟梢，为君横琼笛。
石州慢·残村
作者：姚燮
朝代：清
体裁：词

四五人家，临水背山，荒草犹剩。斜阳多少颓垣，缭著沙墟芜井。炊烟几缕，恰带断叶零鸦，随风作弄空中暝。沽店已无帘，况墙头红杏。还省。东邻田舍，西泊渔庄，北湾樵艇。兵火遭残，散处何方谁定。霜更月晓，尚有犬独鸡单，萧寒点缀柴门景。奈杜老归来，正儿饥妻病。
石缝草
作者：姚燮
朝代：清
体裁：五言律诗

得露无人踏，其姿窅自妍。墙冥蛩可宅，秋暖蝶来眠。紧雨疏篁断，高风大树颠。不因群眼热，差以保长年。
石门
作者：姚燮
朝代：清
体裁：五言律诗

霸业三吴尽，金鹅水尚趋。荒罾悬驿柳，饥马齧城芜。西荡屯营撤，东溟去鸟孤。风潮忽催夕，寒碧飒烟蒲。
石门舟中
作者：姚燮
朝代：清
体裁：七言律诗

旧识山川竟欲忘，过时梅笋尚初尝。蝉声水郭邀凉翠，鸥影湖矶弄晚光。渐有乡船通慰语，难为尘耳得鸣榔。如何昨夜孤篷梦，只梦京华不梦乡。
矶
作者：姚燮
朝代：清
体裁：七言绝句

杜宇青山苦竹门，凄凉别馆梦王孙。年年隔水春奁月，照见桃花有泪痕。
砦子山
作者：姚燮
朝代：清
体裁：古风

鲸川势南下，拒浪出斗城。城孤兀天石，瞰碧何亭亭。背山千百灶，藉以作卫屏。缘险供遐览，掌握无遁形。蛟虎两门户，夺隘追粤舲。万里去一色，北极入眦平。层霄炯丹日，跋浪无游鲸。边羌久贴附，防春安庸兵？
破楼
作者：姚燮
朝代：清
体裁：五言律诗

破楼无密槅，风紧未堪灯。阔梦眠依草，单衣坐握冰。飘摇危转剧，补葺术何能。愧尔灵猿力，苍厓拉瘦藤。
砺石辞五解
作者：姚燮
朝代：清
体裁：四言诗

汰渭能清，激泾亦浊。砺石去沙，其莹如玉。驯犬可嬉，怒则成虎。桀纣苟仁，不孙汤武。摩栈弗踬，蹶于大逵。敬肆自心，地何安危？花残眷春，日落愁夕。弃此流光，晦悔奚益？昭昭日月，冥冥雷霆。鉴兹不远，犹影附形。
碧天二十八字
作者：姚燮
朝代：清
体裁：七言绝句

碧天如水月沈钩，滟滟波光动玉眸。可惜临川才子去，燕飞不到柳丝楼。
磐陀石
作者：姚燮
朝代：清
体裁：七言律诗

露栝风篁转七盘，金茎十丈见云端。砥如华菌劖霜片，天与灵狐作斗坛。世味无终持已定，道心有始立先难。愿参一瓣青莲偈，于此跏趺对浩漫。
示同行友
作者：姚燮
朝代：清
体裁：七言律诗

楚汉城池但土坏，敢冤袜线老庸才。睡馀穷眼云相閟，唱激回风雨正来。天本寄庐何害客，湖如可酿不须杯。昨宵梦哭长沙贾，秋色巫阳万仞台。
示吴大颋四章·其一
作者：姚燮
朝代：清
体裁：七言律诗

晨瓦浮晖霰气融，夙偿未竟寸怀穷。卑池静水娱鲿鲤，小草深烟秘朮藭。易逝年华髫岁乐，相依形影远山同。何当解尔囊中瑟，一试篁阴燕子风。
示吴大颋四章·其三
作者：姚燮
朝代：清
体裁：七言律诗

咫尺湖湾不借艖，清门两世作通家。圣如旭也君颠草，弱甚微之我病花。托意高文仙蜕药，匿身初地佛团沙。商量黄叶黄楼梦，珍重青灯青鬓华。
示吴大颋四章·其二
作者：姚燮
朝代：清
体裁：七言律诗

漫传元白结比邻，颇愧骊黄役负薪。变后风云成独态，恒时歌哭动旁嗔。苍林共切朝晞感，赤手难挥大海尘。疏野梅枝春在息，倘除癯鹤更谁亲？
示吴大颋四章·其四
作者：姚燮
朝代：清
体裁：七言律诗

脱然踪迹澹疑忘，钓溆秋蒹露未霜。那分三年求宿艾，难言八口足粗粮。依违世事无根柢，冥漠天心有退藏。明日鳌山同置酒，鲲鹏万里看飞翔。
示张生秉瀛
作者：姚燮
朝代：清
体裁：五言律诗

上修关佛悟，饱食有天恩。世事大河阔，狂歌短铗存。孤怀穷易转，元象了难浑。劣马无骝种，谁为轶地奔？
示李生二章·其一
作者：姚燮
朝代：清
体裁：古风

狮林富经藏，袭沿半糟粕。意幽理多浅，词诡味难索。安知微妙义，不于文字著。元精耿大钧，谁为柄其籥？但觉日月行，万古迭无错。人心匿方寸，包涵极寥廓。知慧讵有歧，根尘究谁缚？愿持本来意，投之向冥漠。
示李生二章·其二
作者：姚燮
朝代：清
体裁：古风

冥漠不可竟，作息有至常。受以大匠斧，始知材木良。但忧误凿枘，偭错员与方。园林变条卉，易悴匪至芳。丹山敛灵迹，不如无凤皇。偓佺饮元气，体弱神明强。披云偶一见，六合皆流光。作圣有基始，此理争芴芒。
示皋儿
作者：姚燮
朝代：清
体裁：五言律诗

道始天修乐，春归水气融。导灵机易遁，入缋象难通。溟涬无穷壤，元虚有化工。但看邻树叶，不掩露胎红。
示钱参军肇锦
作者：姚燮
朝代：清
体裁：七言律诗

浩无春色到春城，城上风潮激雁声。大雪过江变苦雨，寒云展谷漏微晴。蟠梅香老思华月，嫩柳黄初待宿莺。抛掷阳和归澹漠，闭门把酒亦何情？
祝英台近
作者：姚燮
朝代：清
体裁：词

凤眉青，雅髻皂，妆抹总清妙。素素红红，一薏两心抱。那回蛎粉廊西，深深桐叶，除明月、更无人到。睡鹦悄。片时携手沉吟，佳约有谁晓。烟雨樱湖，一舸甚时好。安排诗砚茶炉，布衾竹笛，须莫记，夏初春杪。
祝英台近
作者：姚燮
朝代：清
体裁：词

趁潮来，横桨去，荡漾在烟渚。湿柳濛濛，鸥语杂弦语。恰亏瘦影相看，翠罗袖薄，耐一夜，灯边凉雨。梦无主。不知此夕楼台，月色照何许。无奈思量，不合那回住。更堪天远山横，江平星淡，只三两、乌鸦啼树。
祝英台近
作者：姚燮
朝代：清
体裁：词

黛香疏，钗影活，弹烛坐筵久。两意如针，密密一丝逗。恰怜身是秋棠，寸肠易断，便值得，恁般娇瘦。听莲漏。相看悄到无言，回睐更低首。略露三分，猜索总难透。也知潮急催帆，相留无计，转含笑，深深劝酒。
祝英台近 二十四阕 其一 并序
作者：姚燮
朝代：清
体裁：词

苦销魂，甘落魄。骚怨付湘橐。乍昔逢时，春茜剪衫薄。算他贴梗棠嫣，含梢蔻媚，终未似、缃桃初萼。忍飘泊。不教贮向琼楼，闭向玉华阁。燕去莺来，谁许寸心托。那知束把投钗，娇装病态，长拥个、绣衾眠著。
祝英台近 二十四阕 其十六 并序
作者：姚燮
朝代：清
体裁：词

拨文无，添意可。守住鸭炉火。绾髻蒙絺，静夜称閒坐。看他脱钏拢筝，弛襟补袜，也抵得、消魂真个。尽迟卧。心头一事疑难，旁眼且窥破。讳说多愁，难讳两眉锁。恰言满榭芙蓉，霜时最烂，到秋后、还当来么。
祝英台近 其七 并序
作者：姚燮
朝代：清
体裁：词

袂朝添，妆晚卸。无事倚栏乍。困暖逢春，病雨又逢夏。甚时绿径晴浓，红蘼曲软，试缓缓、卿车侬马。杏都嫁。只留一味酸青，梅子树头挂。识此閒愁，除是共愁者。年来蝶僽鹃僝，韶光贱掷，也不值、一星金价。
祝英台近 其三 并序
作者：姚燮
朝代：清
体裁：词

笋登盘，樱结社。金犊喜传驾。花好当筵，月好是良夜。尽渠紧束红葹，牢缠翠菂，肯轻被、雾撩云惹。宴初罢。陡看酒逼双涡，百态变秾冶。暖玉偎胸，半臂背人卸。几回倚竹看星，拨花嗅露，道此刻、夜将深也。
祝英台近 其三 并序
作者：姚燮
朝代：清
体裁：词

雨绵绵，泥滑滑。花时饯春节。婪尾鞓红，联臂唱将别。不防暖翠雕鞯，六萌车过，逗笑影、风帘一瞥。玉条脱。分明压皱衫痕，荷花好颜色。纤凤么蛾，裙彩似烟抹。今宵定要相寻，梧桐庭院，须莫把、兽镮牢啮。
祝英台近 其九 并序
作者：姚燮
朝代：清
体裁：词

月迎来，风送去。黯黯别时绪。别了谁堪，见了又无语。拚教暮翠朝红，更番欢慰，难抵过、更番离苦。奈愁许。昏黄斜日城西，垂杨两三树。树上黄鹂，交影啄烟絮。烟边一带疏棂，一重帘子，是昨夜、梦曾留处。
祝英台近 其二 并序
作者：姚燮
朝代：清
体裁：词

枕函斜，帘押坠。花气贴浓睡。带梦微醒，越样显娇媚。敢因第二番逢，尚留生怯，值笼袖、半回凝睇。坐还起。相看脉脉斜阳，欲住苦无计。早是清明，佳约且牢记。城南酒户春深，听莺傍柳，要拣个、绿濛濛地。
祝英台近 其二 并序
作者：姚燮
朝代：清
体裁：词

雨初梅，风晚楝。春晚夏初见。画帐崔徽，约略半身现。恼伊水阁东边，愔愔帘子，却障住、梧桐一面。渐知怨。不时倦绣慵妆，委意觅消遣。尺八檀槽，粉指掐都遍。但闻鹦姆呼茶，鸦童报客，已不耐、眉颦心战。
祝英台近 其二十一 并序
作者：姚燮
朝代：清
体裁：词

酒屠苏，花彩胜。转眼上元近。箫鼓金阊，灯月乱人影。更谁切韭炰羔，分柑打马，只此院、凤閒蛾静。烛同秉。还从高处栏杆，携袖去閒凭。人梦方酣，天上梦清醒。如何画郭千杨，大江一道，明又要、片帆西骋。
祝英台近 其二十三 并序
作者：姚燮
朝代：清
体裁：词

季招归，崔护老。此境此生了。惜惜师师，终逊个人好。赁来旧巷楼栖，药炉经拂，要閒煞、灯昏钟晓。事难料。倘然卖婢牵萝，空谷托孤抱。踏遍春山，那是断肠草。何如辽海归来，楚云大去。剩一阕、绛唇悲调。
祝英台近 其二十二 并序
作者：姚燮
朝代：清
体裁：词

有多欢，能几醉。所愿容难遂。四五年来，侬瘦子颜瘁。刚怜翡翠香因，鸳鸯酽果，都输与、落花流水。尚何寐。只今片刻良宵，抵过万金贵。倘不能忘，视此结缨佩。便教系得骊驹，再留几日，总有日、鲽离鹣背。
祝英台近 其二十四 并序
作者：姚燮
朝代：清
体裁：词

信都沉，书又隔。彼此共为客。飘去杨花，知在那边陌。只留一桁荒楼，几株秃树。尚有个、旧莺寻宅。更无策。拾将欢怨零星，多半是陈迹。花瘦丰台，草浅茂陵夕。嗟哉梦逼春醒，人随水逝，枉万古、恨悬天窄。
祝英台近 其五 并序
作者：姚燮
朝代：清
体裁：词

凤翊纤，鹃思妥。云意写婀娜。欲近偏飏，未就贴人坐。尽输高影银屏，细风漾语，有浅浅、脂香吹过。袖轻亸。褪来缠臂生绡，索看悔无那。结绾同心，几片落红裹。猜伊泪点红斑，为谁弹怨，带一半、酒痕新涴。
祝英台近 其五 并序
作者：姚燮
朝代：清
体裁：词

蝶飞双，莺宿对。花雾拥香海。如许韶华，那不要金买。只渠玉漏听残，银灯挑灺，又辜负、连宵耽待。恨谁解。投来嗔语三分，未减十分爱。忍度相亲，记否誓言在。倚奁慢检犀梳，略修蝉鬓，总不御、浅脂浓黛。
祝英台近 其八 并序
作者：姚燮
朝代：清
体裁：词

酒筹分，冰战闹。云榭纳凉好。菱角纤纤，莲子脱房小。生憎一阵凉风，催添半臂，把红袜、深深遮了。夕烟袅。花汀七二鸳鸯，一半已眠悄。慢唤传灯，明月渐来照。怪他冷惯姮娥，也贪浓热，先圆满、入伊怀抱。
祝英台近 其六 并序
作者：姚燮
朝代：清
体裁：词

雨飘花，烟扑絮。小病乱春绪。一束香桃，娇瘦腕难举。那堪醒眼微开，瞥人一笑，又侧枕、朦胧眠去。暂延伫。陡闻鸡唱三声，栊影渐催曙。钩起罗帏，刬袜下床步。自言尽夜风颠，苍苔石角，须褪了、海棠多许。
祝英台近 其十 并序
作者：姚燮
朝代：清
体裁：词

倚筝床，停绣屟。薄晕上红靥。忍底生瞋，垂眼弄湘褶。多应别院花枝，无心滟笑，便防到、目迎眉接。展湘箑。旋向芳草庭阴，翻翠弄蝴蝶。故自喃喃，冷语逗来杂。教侬欢怨都难，斜阳坐尽，又守过、半枝银蜡。
祝英台近 其十 并序
作者：姚燮
朝代：清

未梳头，刚𨣈面。拂镜贴花钿。绣帖翻开，随意理针线。尚嫌寸许鞋帮，绣来欠密，恰补上、窄襟雏燕。坐还倦。侧身泥入人怀，索带索团扇。带要鸳丝，扇本要鹅绢。只因西刹莲台，荷花生日，要还个、旧时香愿。
祝英台近 其十一 并序
作者：姚燮
朝代：清
体裁：词

木兰船，鹦鹉渡。秋浪拍天阻。菡萏双双，凉夜弄昏雨。何如菂乍含时，遭风竟折，也不到、酿心成苦。最难处。樽前意外重逢，含怨逗眉语。机上棼丝，欲解转无绪。须知侬意非萍，天生轻薄，肯任逐、流波来去。
祝英台近 其十一 并序
作者：姚燮
朝代：清
体裁：词

立亭亭，行袅袅。弱柳写清照。要挽郎心，出格作风调。只看小敛歌唇，大垂舞手，已百倍、寻常材料。寄生茑。敢拌托命松根，翠结密缠抱。到底离多，不及会时少。且凭妒妹乖姨，摘蝉指蝶，把冷语、借端调笑。
祝英台近 其十七 并序
作者：姚燮
朝代：清
体裁：词

对门居，同巷近。诿道系前分。那有斜阳，不向晚来尽。假饶竞未相逢，逢时竞舍，省一段、閒愁閒闷。爪留印。知否小杜风怀，日来渐消损。此后相思，何地是安顿。伤心断笛孤篷，单衾破驿，复谁遣、酒慵茶困。
祝英台近 其十三 并序
作者：姚燮
朝代：清
体裁：词

捻钩嬉，垂箔坐。旧愿续来颇。重露轻飙，天已嫩凉作。依回剪烛银屏，分茶石铫，薰一榻、画衾香妥。此情那。甚言三五蟾蜍，昨夜已圆过。插紧钗弯，怕似那回堕。晓看云母屏风，断红几点，又腻上、薛灵芸唾。
祝英台近 其十九 并序
作者：姚燮
朝代：清

证香盟，联玉队。娇姊共痴妹。赌曲通宵，絮得管弦碎。让他如意豪挥，缠头快夺，竟赚得、紫云酸泪。已沉醉。居然满注犀𦨻，张著拇军对。纳到降书，才肯放他睡。从兹刺手蔷薇，攒心芍药，始识有、琼花矜贵。
祝英台近 其十二 并序
作者：姚燮
朝代：清
体裁：词

晓晴微，庭气漠。花外燕将泊。要自营巢，春羽奈纤弱。可怜剪影徘徊，依人也苦，何处有、郁金帘幕。猛思著。天涯乱草如烟，一样感沦落。不铸黄金，铸了眼中错。挈君且上燕台，共挥长涕，空万里、雁天云崿。
祝英台近 其十二 并序
作者：姚燮
朝代：清
体裁：词

爇瓜灯，悬蕙幌。小宴露台上。桐凤都巢，云雁自来往。眼前故苑江山，新秋风月，算媚汝、紫箫低唱。发清况。除非唤拨铜琶，才拓酒怀放。淅淅泠泠，高激更平宕。此时咳亦成珠，骨真唤玉，认两影，巾飘裙飏。
祝英台近 其十五 并序
作者：姚燮
朝代：清
体裁：词

牒宜鸳，媒异鸩。检字得佳谶。记入红笺，暗蘸墨池沈。愧渠玉气吹兰，花姿写渌，肯供养、衰潘臒沉。意都审。百番暗试明防，到此复疑甚。恁不瞒侬，侬语敢瞒恁。预愁黄叶将飘，白云易远，耐不得、两边凄凛。
祝英台近 其十八 并序
作者：姚燮
朝代：清
体裁：词

梦重逢，年已腊。剖瓮佐蛮榼。亏尔天涯，忍得朔风飒。须知浣不能除，兰襟泪点，已多似、堆盘红蜡。始心惬。复来花界庄严，雄蜂伴雌蝶。一奏欢歌，呵冻试银甲。回看壁槅香温，铜瓶三两，剪几蕾、梅枝斜插。
祝英台近 其十四 并序
作者：姚燮
朝代：清
体裁：词

不逢仙，难告佛。狼藉好肌骨。孤宿女媭，还有甚瓜葛。未堪弟妹都抛，爷娘并死，留一息、依人存活。最难割。十年故屋梁溪，负了惠山色。梦贴鸿飞，天水尽头阔。真同锦鲤吞钩，珠虾堕罩，托微命、呴波苹末。
祝英台近 其四 并序
作者：姚燮
朝代：清
体裁：词

茗烟微，灯蕊烬。夜已四更定。不唤鸦鬟，罗荐自家整。趁他移过墙来，窗棂斜月，留一扇、翠微花影。暗中听。听渠到院喃喃，细语半堪省。苦胆酸肠，也拌黑甜领。等閒睡足酴醾，日高未起，好谅取、向来多病。
祝英台近 其四 并序
作者：姚燮
朝代：清
体裁：词

荔衫轻，莲屟小。妆束出新造。众里关心，瞥眼送潜笑。珊珊吹下天风，梅边萼绿，知仙骨、几生修到。问青鸟。敢因小劫思凡，谪梦软红老。天半云和，寒碧叶鸾啸。飞来掌上蝉娟，前身姊妹，合有个、杜兰香小。
祝英台近 赠吴郎韶仙 十二阕 其一 并序
作者：姚燮
朝代：清
体裁：词

粉涡青，云黛碧。春影媚波活。梦构心寻，意外眼中得。堪侬脱茧红蚕，风情久忏，又一缕、一丝重织。酒窗夕。泥来如许缠绵，谁信是初识。暖酒交斟，未醉已无力。霎时扶马笼灯，一声去也，故留笑、赚人相忆。
祝英台近·时湘文倚梅图照
作者：姚燮
朝代：清
体裁：词

亸疏鬟，垂薄袖，媚影刻春绣。月似烟昏，烟似断云绉。倚来铁干冰华，那般清苦，值禁得、那人纤瘦。料难透。寻常纸阁芦帘，占得此生否。怪底无言，眉意默来逗。可怜一面春容，一回展唤，算一度、相逢时候。
离乡
作者：姚燮
朝代：清
体裁：七言律诗

百诗难写是离乡，王粲文词已滥觞。独树危陵天远远，乱鸦古堡日荒荒。孤云不借奔云势，秋气都乘水气凉。寄语芦花莫憔悴，近来吾鬓亦微霜。
离思
作者：姚燮
朝代：清
体裁：七言绝句

樽边离思出关潮，短笛风亭怨柳条。醉上城楼看落日，去帆东指暮山遥。
秋千索
作者：姚燮
朝代：清
体裁：词

两眉青小双鬟腻。吹语在、明波画里。缕缕香风到柳枝，弄不尽、春愁碎。云丝皱碧烟萍细。正水阁、乍晴天气。要引花心入梦心，却故意、钩帘睡。
秋夜
作者：姚燮
朝代：清
体裁：五言律诗

极塞无云翳，长河有雁毛。山明城与接，风定月逾高。涵象入孤远，栖心绝万劳。浩然横短笛，清露满征袍。
秋夜
作者：姚燮
朝代：清
体裁：古风

澹澹银河流，的的星斗转。露重萤力微，风来竹阴展。秋色和愁人，与时为深浅。
秋夜二章·其一
作者：姚燮
朝代：清
体裁：古风

凉云展微碧，河月西南横。飞鸿避肃气，递响来高城。开门步平陌，露草光渟渟。枯萚忽风旋，乱萤如散星。延景追往悦，敛象归至冥。谁使向凄莫，百感纷与迎。
秋夜二章·其二
作者：姚燮
朝代：清
体裁：古风

忆昨揽朋辈，置酒临大江。青山接天色，日黑云头黄。风林扫低叶，孤鸟飞自昂。东南接天海，隐隐见故乡。狂歌振吴市，飞梦不可航。得乐且为乐，勉尽天涯觞。
秋夜宿宝莲寺触籁成歌
作者：姚燮
朝代：清
体裁：古风

墙根小草弱难媚，高梧覆阴助之翠。凉云洒叶弄凄响，上搏风声斗烦碎。风声到地引蛩语，蛩语当风促逾苦。若断不接接以雨，雨在空阶蛩在户。愁人倚户愁未央，搔搔抑抑来何方？雨声点点滴愁碎，蛩声引愁续续长。低檐黯黯沈晚色，虚堂漠漠生惨凉。亭亭人影瘦屼立，昏灯照壁如夕阳。挥愁不去且举觞，蛩稀雨歇月上墙。墙上高梧展风色，墙下幽花动露香。浩然凭槛歌激昂，天地阒寂疑清商。云河绳雁不下海，城门秃柳知有霜。掩帏就枕且安息，酒醒衾凉梦无力。残月欲堕风益急，蛩复悽悽雨还滴。浩浩林钟破晓烟，瑟瑟庭墀满黄叶。
秋夜席上听女伶王双双琵琶赠以长句
作者：姚燮
朝代：清
体裁：古风

千二百声不可召，天地森阴闭元窍。拥鬟仙女调八琅，吁绝方壶铁壁峭。八月九月鸿雁翔，西湖芦荻如浔阳。秋色莽回一千里，拂落五指皆成霜。五指霜欺四弦水，弦作星流指云委。六窗蓉桂殊笑啼，斗室鱼龙争谲诡。先生欲作骚客骚，荡子惟怜美人美？美人佳酒月满天，此境在世诚可怜。梧桐高拂银河烟，凤子独媚春娟娟。痴童短梦自骑马，邻婺酸泪当流铅。变音忽作落叶响，座客都生别离想。尾声忽转旖旎歌，烛将灺矣情如何？美人为絮心为波，荡摇不定还挼摩。美人为花心为镜，花不模糊镜光定。镜花波絮一刹那，春情不敌秋怀多。美人已去月已落，袅袅西风吹绿萝。
秋夜示病妇
作者：姚燮
朝代：清
体裁：七言律诗

索乳娇雏怯易惊，悄垂疏箔掩疏檠。浅杯难破深宵寂，一蟀能催露竹声。叶尽风欺群木瘦，潮回月碇大江平。好持寸念归沈漠，马磨牛衣有夙生。
秋尽
作者：姚燮
朝代：清
体裁：五言律诗

秋尽海横霜，沙寒荻叶黄。垂云都在水，残雁不成行。我向孤峰立，天真万里长。远烟摇动处，隐隐见帆樯。
秋意
作者：姚燮
朝代：清
体裁：五言律诗

晴山霏薄雨，秋意入初寒。酒熟花愁老，篁多怨袖单。乡心催蟋蟀，琴思与风湍。剪烛看孤影，深宵亦大难。
秋感诗二章·其一
作者：姚燮
朝代：清
体裁：古风

家居坐愁食，客居愁无衣。渐有霜风寒，吹我头上丝。短日迫苦心，内匿多郁伊。又恐急水长，漂我寸心逝。寸心逝安往，万山阻陵厉。陵厉万山凝，寸心与沈滞。
秋感诗二章·其二
作者：姚燮
朝代：清
体裁：古风

翼翼城上乌，哑哑觅栖宿。岂知空江心，凄有燕影独。便随乌鸟飞，夜将止谁屋？止亦不得依，去亦不得归。芳草失春绿，关河多凉晖。凉晖浩莽中，燕与落叶随。
秋日同杨大韫华万六后丞泛舟虎邱山塘
作者：姚燮
朝代：清
体裁：古风

絮才瑟弦小冯舞，飒落阑干暮杨雨。市红秋老花佣悲，渚绿漪深钓娘语。篴床茗灶蚱蜢舟，远山送人官渡头。蓉叶葱昽水湾路，珠箔高下城阴楼。鸥尾初飔弄瑶碧，不愁云凉但愁夕。颇怜绣凤越衫青，谁梦啼乌吴月白？昔年冶社联禊觞，嫩莺催酒春鬟香。暗烛湘蘼遮画钿，明天金翠骄斜阳。今朝寂寞两三客，剩有诗心含脉脉。东雅谁怀太仆园，西阁重寻谏臣宅。啼烟泣露吾不知，涤愁且借清深卮。剪湖风影回鸿翮，压舵霜华媚菊枝。
秋日城北鸥槃园故池看荷花
作者：姚燮
朝代：清
体裁：古风

有云无日天如波，挈客去看城北荷。美人在奁冰雪骨，倒影明漪漾千月。高树四合城半阴，一万丈底山痕深。玉天不到夕阳色，黛气暗匿秋烟心。烟丝自翠人衫绿，四岸茶棚间箫局。画阑柳角谁家楼，团扇桃根可怜曲。去年花开六月过，今年七月花犹多。不逢真赏汝应怨，迟迟待我来吟哦。含情致我好颜色，只看我瘦情则那。晚风西横海潮响，高揭飘英入苍莽。鸂�飞过江渚巢，剩尔孤鸥宿菰蒋。鸥槃旧主魂谁招，禾黍满陌邱垄高。生愁凉雨夜中急，粗枝大叶同零彫，更谁来拾鸳鸯翘？
秋日城北鸥槃园故池看荷花
作者：姚燮
朝代：清

有云无日天如波，挈客去看城北荷。美人在奁冰雪骨，倒影明漪漾千月。高树四合城半阴，一万丈底山痕深。玉天不到夕阳色，黛气暗匿秋烟心。烟丝自翠人衫绿，四岸茶棚间箫局。画阑柳角谁家楼，团扇桃根可怜曲。去年花开六月过，今年七月花犹多。不逢真赏汝应怨，迟迟待我来吟哦。含情致我好颜色，只看我瘦情则那。晚风西横海潮响，高揭飘英入苍莽。鸂𪄠飞过江渚巢，剩尔孤鸥宿菰蒋。鸥槃旧主魂谁招，禾黍满陌邱垄高。生愁凉雨夜中急，粗枝大叶同零彫，更谁来拾鸳鸯翘？
秋日病中咏怀诗二十一章·其一
作者：姚燮
朝代：清
体裁：古风

秋花芳未歇，秋鸟啼其枝。款念如西风，冥默往与期。天韬得纯善，深酝穷妙姿。含贞慎所受，霜雹皆华滋。斜日动襟带，仰看云逶迟。陶然寄新悦，宿酒方在卮。
秋日病中咏怀诗二十一章·其七
作者：姚燮
朝代：清
体裁：古风

偶逢碧山人，碧萝系为带。论道无牴牾，与交万形外。天绳悬寸蟾，其光烛鸿荟。可怜盲眼人，索灵到枯蔡。五岳囿其胸，不如拳石大。未闻三霄鸾，寻栖向烟壒。
秋日病中咏怀诗二十一章·其三
作者：姚燮
朝代：清
体裁：古风

短爱易长苦，存相犹槁柴。捐情殉穷促，殊非达者怀。独篁媚墙影，秋日多晴佳。匿翠无人怜，澹露与摩揩。乘艰变其素，安望春时荄？留景不在暄，幽冷讵为乖？
秋日病中咏怀诗二十一章·其九
作者：姚燮
朝代：清
体裁：古风

独吟为哀猿，静夕凄难闻。闻有万山叶，搅逐千江云。登楼俯江水，天水青烟煴。众星乱如埽，银河不能分。榑桑有尘翳，哀我太乙君。愿借鲁阳戈，挥此六合氛。
秋日病中咏怀诗二十一章·其二
作者：姚燮
朝代：清
体裁：古风

六宇气绵密，物受不相竞。下及虫鱼微，于天有全性。鉴理无少蒙，幽邃朗如镜。远霁岚与生，止水月来定。养拙守元籥，操古得虚柄。嗤彼灵自淤，委以拙为病。
秋日病中咏怀诗二十一章·其二十
作者：姚燮
朝代：清
体裁：古风

饮化外生死，泯灭潜内神。暗隅发天秀，枯夕生阳春。灿然冠与笏，肃肃胪上真。自顾毛羽生，疑非尘世人。蓬莱挂古月，其魄大如轮。中有捣药兔，变幻谁能驯？
秋日病中咏怀诗二十一章·其二十一
作者：姚燮
朝代：清
体裁：古风

天光汎明翠，云作春漪流。顾我閒閒身，如坐江上舟。举酒适微醉，有梦当为鸥。鸥飞不知夕，梦醒不知秋。但见初月痕，斜过西南楼。楼上发清唱，吾还和之讴。
秋日病中咏怀诗二十一章·其五
作者：姚燮
朝代：清
体裁：古风

日出啼巷鸡，日落语江雁。所习虽故常，顺时未为患。独行不受趋，周孔亦遭讪。遂使五市陈，十鼎九疑赝。美人如春葩，按剑善流盼。恻恻西方思，诬之等靡嫚。
秋日病中咏怀诗二十一章·其八
作者：姚燮
朝代：清
体裁：古风

散漫不可收，收之等一粟。飞埃如太山，谁谓天地局？嗟余所见微，得蠡遂矜足。英英元圃田，种有万仞玉。其气云吉祥，随风化春绿。所酝由寸几，能使大象缛。
秋日病中咏怀诗二十一章·其六
作者：姚燮
朝代：清
体裁：古风

晴晖照夫容，水云来卷舒。白鸟苦见怜，侧翅故徐徐。渟机发真静，绮象涵至虚。远神偶相会，其窅非境储。太荒浩横秋，蟋�堂下居。念彼樵者劳，感候薪山樗。
秋日病中咏怀诗二十一章·其十
作者：姚燮
朝代：清
体裁：古风

枯树不足怨，怨彼林间花。自无傲霜姿，但媚朝山霞。园夫恃能植，谓其贞可嘉。翻置瓦盆菊，听使枝叶斜。青山照篱角，日暮有孤鸦。我思彭泽翁，傥来溪之涯。
秋日病中咏怀诗二十一章·其十一
作者：姚燮
朝代：清
体裁：古风

空山不在山，仙药不在药。心当机动初，于人最苛虐。一逝毫芴微，千牛力难缚。岂真飞鸟中，飞有万年鹤。大气难举扛，星将雨同落。鼓鞴诚可师，毋令丧其橐。
秋日病中咏怀诗二十一章·其十七
作者：姚燮
朝代：清
体裁：古风

孤雁巢屋巅，亦畏遥夜霜。燕飞入人屋，先已占其梁。燕语悦晨煦，雁语愁夕阳。高冈自有梧，惜尔非凤凰。凤凰不数见，位置宜相当。未闻万里风，纵彼黄雀翔。
秋日病中咏怀诗二十一章·其十三
作者：姚燮
朝代：清
体裁：古风

秋籁本泠善，听者自哀商。峭绝天际云，落势疑瞿塘。人老苦不少，日短苦不长。昨见荷花落，今近梅花香。迭伊鸟与虫，适命怡厥常。寂怀泯有无，于世永徜徉。
秋日病中咏怀诗二十一章·其十九
作者：姚燮
朝代：清
体裁：古风

顾我臂指弱，敢怨弓胶强？山行遇狼虎，步履安能详。等此飞虫微，萤火独有光。蚕丝被天下，入釜身先亡。不争乃不警，闭户为平康。嗟尔野马群，扰扰风中飏。
秋日病中咏怀诗二十一章·其十二
作者：姚燮
朝代：清
体裁：古风

妄念同积尘，不涤积逾厚。明镜有至明，毋谓污之偶。变极始返恒，妍至乃容丑。群阴蒙尔萌，高阳覆其蔀。万古鲜完人，两大皆过薮。胡以七尺躯，委滥厕蹯�。
秋日病中咏怀诗二十一章·其十五
作者：姚燮
朝代：清
体裁：古风

斗酒饮十人，中量亦堪醉。奈何陈希夷，一生但谋睡。皎花浮犀香，不能作棠媚。稚女拾堕红，安知揽空翠？君子尚圆融，至人保和粹。专嗜攻其心，能使气憔悴。
秋日病中咏怀诗二十一章·其十八
作者：姚燮
朝代：清
体裁：古风

粒粟不费炊，独茧不受缫。翳翳万林夕，竟闻孤鸣蜩。乾坤閟华彩，群籁方阒寥。苦音致纤琐，吾亦嫌其嚣。大风吹西海，一鬨成刁骚。纵有伯牙弦，在指难静调。
秋日病中咏怀诗二十一章·其十六
作者：姚燮
朝代：清
体裁：古风

白榆何历历，照我堂上眠。梦中见黄姑，携我行青天。青天有万里，人寿无万年。但适一日生，可傲三山仙。慨彼精血竭，多为忧所煎。山云性同石，风来揉作绵。
秋日病中咏怀诗二十一章·其十四
作者：姚燮
朝代：清
体裁：古风

城草青离离，马牛不相躏。西风一夕黄，其霣等朝蕣。好花开大衢，危枝益可慎。讵恃怜足邀，甘于攀折殉。防欲不嫌峻，爱理不嫌吝。勉哉太始期，凡民有尧舜。
秋日病中咏怀诗二十一章·其四
作者：姚燮
朝代：清
体裁：古风

澹遭辄轻弃，过久苦索寻。胸界非太虚，安有明月心？读书辨良楛，其效证自今。寸弦方谢抚，穆穆具万音。秉烛可照花，秋夕难恃阴。真龙未成角，慎闭潭云深。
秋日蔡别驾允寿招同黄别驾戊谭司马祖同孔司马鲁左诸君饮寓斋即事二章·其一
作者：姚燮
朝代：清
体裁：七言律诗

万千劫里小团沙，弹指高筵落桂花。投辖来修新谱录，入襟饶有古云霞。行杯上地江湖阔，发匣空山典籍华。一斗张颠濡首墨，各搀剩酒写槎枒。
秋日蔡别驾允寿招同黄别驾戊谭司马祖同孔司马鲁左诸君饮寓斋即事二章·其二
作者：姚燮
朝代：清
体裁：七言律诗

远来佳气似春深，拂拭岚光到案琴。肯判良期随泛泛，各含至妙息愔愔。林间过鸟无争翼，天际孤云有住心。日落大河风渐峭，病馀黄叶尚能任。
秋日閒居杂诗三章·其一
作者：姚燮
朝代：清
体裁：五言律诗

北斗下城海，四更残月高。空天蝙蝠舞，荒篱络纬号。练砧霜色出，银汉露光韬。延凉坐握发，差与涤烦嚣。
秋日閒居杂诗三章·其三
作者：姚燮
朝代：清
体裁：五言律诗

秋深露如雨，瓦楞微有声。斜门旋落叶，湿草飐残萤。纨扇感抛弃，罗袂警凄清。静夕眄天汉，白云自英英。
秋日閒居杂诗三章·其二
作者：姚燮
朝代：清
体裁：五言律诗

流电接虹影，薄雨洒晚凉。新姿转檐卉，幽鸟语邻篁。群书怡饾饤，空气迓芬芳。閒理水云曲，参差笛在床。
秋晓
作者：姚燮
朝代：清
体裁：七言律诗

略得脩云映薄衣，偶看佳鸟拍凉晖。荒阶有仆迁延扫，落叶无风自在飞。渐屏荣华归老境，要知明旦足清机。趁他犬卧无来客，静养诗心捉麈挥。
秋晚村居杂述七章·其一
作者：姚燮
朝代：清
体裁：古风

破劳体矜逸，心疾终痼愁。水渚芙蓉枝，苦尔一生秋。一家五人病，欲药医难求。接续呻吟声，联床拥危篝。星光过江大，射屋当我眸。使我睡想荒，静与诸妄搜。散漫有何涘，根始勉持留。穷命感天况，顺养安其游。
秋晚村居杂述七章·其七
作者：姚燮
朝代：清
体裁：古风

楼西未沈月，隔巷闻早舂。杂以凋槭声，始知枯林风。役心向劳悴，人事难尽穷。伏席栖片时，贞与天地同。鸡鸣万里白，观始似忘终。曳影江杪云，已非前日鸿。谋生困家室，有志焉得雄？弗云梦境迷，醒眼还蒙蒙。
秋晚村居杂述七章·其三
作者：姚燮
朝代：清
体裁：古风

村农畏生客，久习始渐驯。过予论田事，词鄙理多真。居安不识患，幸为荒僻民。天或水旱偏，有粟储朽陈。递言及时变，摇首意若瞋。谓渠称官家，当系皇家身。食禄昧其素，曷由风儿孙？斯言虽戆拙，具见直道存。
秋晚村居杂述七章·其二
作者：姚燮
朝代：清
体裁：古风

夜半喘饿牛，撼落西壁泥。携灯饲刍稿，邻婺偶停机。邻婺年六十，短鬓霜凄凄。持门无健儿，织布自为衣。种秫自为饭，艰苦防寒饥。每言生有常，沦汩谁预期？风劲能杀寒，大野飘烟稀。万宇浩莽中，惭我蛛悬丝。
秋晚村居杂述七章·其五
作者：姚燮
朝代：清
体裁：古风

散步清涧漘，薄岚霏我衣。林风送远歌，适逢暮樵归。隔涧残叶红，未肯留斜晖。下有残菊黄，知是谁家篱。篱根系孤犊，两童偶来嬉。赤足眠稻床，仰数过鸟飞。过鸟夕始尽，儿童夕始归。我怀信何眷，泥立偕逶迟。
秋晚村居杂述七章·其六
作者：姚燮
朝代：清
体裁：古风

气与草木亲，胸怀得秀邃。云动山不摇，方知静者贵。野人虑荒歉，有欲即其累。披衣占毕星，罔安夜中寐。吾惭禀命艰，读书鲜所遂。怜此穷骨存，兀兀一峰对。朗吟灵均骚，路童掩耳避。疑我为病猿，叫雨匿深翠。
秋晚村居杂述七章·其四
作者：姚燮
朝代：清
体裁：古风

客从危城来，示我手中帖。骇此仁义名，竟与犬豺袭。饥雀贪秕糠，鬼奴斯有挟。肉瘦不足庖，终当受钳夹。云洗空山清，棘满广衢狭。去就各有怀，警谕已无法。大垆方冶铜，未应炭气乏。膏雨行及田，吾且习锄锸。
秋江词
作者：姚燮
朝代：清
体裁：古风

一白当烟江水斜，秋霜无迹满平沙。鸳鸯贪睡不知醒，红日晒开芙蓉花。
秋深柳·兰渚
作者：姚燮
朝代：清
体裁：词

疏火照船衾。杜宇千山啼梦醒。百里夜潮双桨，月到越王城。秋色动乡情。盼不了长亭短亭。木落烟寒，雁飞天远，人语楼深。
移家寓甘溪
作者：姚燮
朝代：清
体裁：五言律诗

依然萍托渚，漫说燕营巢。借圃移风竹，分檐葺露茅。贱宜旁庑寄，静谢俗邻譊。绕屋一溪水，清流信不淆。
移舟簟溪眺蜜岩
作者：姚燮
朝代：清
体裁：古风

山意老防瘦，散作披麻皴。蜂声索暗雨，鱼气蒸明云。碧萝醉宜月，桃花梦当春。虹带垂水湔，玉髻抱烟瞋。此秀古已饷，其丽迥难群。夙知岚翠间，石室多藏真。绿薤宛委书，朱检岣嵝文。洞撷琅风虚，似有丝竹闻。颇期发天秘，观理希所欣。凡浊惭未除，霞想空郁湮。
移风闸
作者：姚燮
朝代：清
体裁：古风

理棹循长津，三里一微曲。岸树郁明秀，照水似新绿。人语杂鸥凫，烟色澹村屋。夕日含尚绚，山蔼吐且蓄。天空景善变，暑退气犹溽。微雨忽东来，薄洒意已足。延赏集群妙，澄虑寡埃浊。良俦各栩栩，携尊醉芳醁。
稚子以瓦盆养金鱼
作者：姚燮
朝代：清
体裁：七言律诗

蚕眉蝉翼天池种，金翠衣裾可六铢。井华灌之玉沆瀣，研山绕以石菖蒲。粉勾明月扇中画，影蹑翾风掌上躯。莫笑纤微供玩狎，刀砧不入五侯厨。
稚竹
作者：姚燮
朝代：清
体裁：五言律诗

力弱须墙倚，微搜粉萚开。借声风薄树，试影月横苔。阔气空天照，新枝过蝶猜。丹山有雏凤，须尔长时来。
穷居
作者：姚燮
朝代：清
体裁：七言律诗

芸芸阶草发初荑，挂屐穷居谢怨悽。烟肯怜莺笼树密，风来泻竹到墙低。办竿去约閒邻钓，挟饼归逢病稚啼。适境且求随分足，未容豪注慕瓠蠡。
穷巷吟四章·其一
作者：姚燮
朝代：清
体裁：古风

筑墙墐门邻屋换，苍鼯白日隔篱窜。阴霪接霉气难熯，急涨冲泥没人骭。鸡鹅日食不得半，啄尽麻根到葱苋。釜鱼十煮九不烂，灶婢蓬头愁湿炭。童子饥缩面流汗，携箸先来坐尘案。漉盐菹笋与之饭，得饱何知有忧患，使我旁观袖手叹。
穷巷吟四章·其三
作者：姚燮
朝代：清
体裁：古风

天地苍黄梦魂蹙，邻婺无儿掩扉哭。敝襦已典屋谁鬻，后圃葵苗但有绿。瓮虚不剩两升粟，粟为珍珠菜为玉。减餐预慰明日腹，出向河壖拉枯木。河壖弃鱼雀来啄，掠地鹰鹯猛相逐。风声呼呼尘眯目，荆棘刺手木难束。泥垢沾衣血盈掬，邻婺无儿苦茕独。邻婺有儿隶兵牍，昔战螺门死刀镞。
穷巷吟四章·其二
作者：姚燮
朝代：清
体裁：古风

击�巡夜灯挂肩，栅门半开铜铃悬。隶卒拥后官在前，琅琅累累拖绁鞭。十家九户宵不眠，夜半煮粥屋有烟。饥乌蹴瓦先流涎，呜呜而语声可怜。我欲饲汝心回旋，已饥不保非汝偏。西邻瘦狗同瘦鸢，巉岩出骨毛打毡。弃垢满路无荤膻，往往饿死穷路边。尔乌弗巢吾屋颠，明朝日出当晨餐，空橐已无青铜钱。
穷巷吟四章·其四
作者：姚燮
朝代：清
体裁：古风

穷士感此无悦心，穷居聊作穷巷吟。搏击碎缶弹废琴，凄凄飒飒多愁音，究其端绪终难寻。云光在目萧以森，川流在耳幽以沈。挂檐百丈城南岑，照我壁作颓崖深。昏然置我穷壑阴，中道而况多淫霖。振冠拂我长鼻镡，激愤而啸乌能禁？苦无藏粟无积金，彼面惟悴喉惟瘖，过我巷者皆黎黔。
穹窿山道士索以新诗书扇戏为二章·其一
作者：姚燮
朝代：清
体裁：七言律诗

灵香盘勃万松枝，明月空山虎睡时。大有神来监静妙，每于境绝出穷思。海声不到希夷枕，天笑曾舒混沌眉。雨露偏施多赚怨，玉台莲掌好平持。
穹窿山道士索以新诗书扇戏为二章·其二
作者：姚燮
朝代：清
体裁：七言律诗

鲰生夙劫在虚无，那问真灵位业图？识字聊供仓颉役，求仙肯受始皇愚？尘皆在梦人谁觉，天可常留日不徂。三尺藤床风火界，元关黍米是丹垆。
空山
作者：姚燮
朝代：清
体裁：五言律诗

空山风夜起，众籁战虚声。大气自摩荡，我怀相拒迎。难呼群梦觉，谁使不平鸣？独立探元化，苍云满太清。
空庭
作者：姚燮
朝代：清
体裁：五言律诗

空庭微雨过，老藓绿都生。茗熟烟犹冻，云低叶转明。翻书徵宿义，理瑟遣孤情。隔幕疏桐籁，泠然拂鸟声。
空院
作者：姚燮
朝代：清
体裁：五言律诗

空院有乔柯，离离挂碧萝。凉风吹不定，落叶埽还多。独雁沈遥夕，疏星出远河。当阶闻蟋蟀，啾唧似愁歌。
穿山
作者：姚燮
朝代：清
体裁：五言律诗

犄角连三县，鱼盐冠七乡。海潮通暗浦，天壁拓明堂。地到无垠绝，民知守业良。忽飘云外雨，槲叶共纷黄。
立春晓起
作者：姚燮
朝代：清
体裁：古风

桑曦照帏室，尘薄散宿昏。引杯试春酌，盎然得微醺。众荄藐含绿，生理足内存。妷霭在空阔，触处寓欢欣。化尔沈愤气，还诸浩荡仁。行歌满衢市，谁非羲皇民？
立月
作者：姚燮
朝代：清
体裁：七言律诗

花定篁脩夜不喧，何来蝙蝠触神幡？浮光到地阴霾散，止水当心道气存。想可骖鸾翱八极，梦当骑雁出中原。未知华氅琼山客，此夜招谁共玉樽？
章村访郑茂才星怀山居
作者：姚燮
朝代：清
体裁：七言律诗

且与狂歌泻醁醽，碧天寥阔片云停。深篱剩菊窥琴瘦，隔屋疏鸦弄柳冥。种药未医秋鬓白，吟诗喜对晚山青。栩然别有庄生乐，底慕鲲鱼纵大溟。
端木先生属赋太鹤洞天石歌
作者：姚燮
朝代：清
体裁：古风

混沌上泻娲垆铅，乾液在土星离缠。雷丁环卫罔两避，玉气駮荦苍肤圆。太鹤山人眇俦侣，跌荡天游协经矩。半生词赋动阊阖，垂老精灵铄蛟虎。始信东南地有仙，转觉羲皇上非古。昔年宦隐苕霅间，鞭捶易象摧幽元。橐绳寸腐籥珠泄，根心窟胁皆洞穿。鬼神驱率杂欢泣，六合播掌如脱丸。匡弼圣籍牖群瞽，昊縡锡报非无端。夜庐风雨森矛甲，射眼虹芒闪荧爚。若金脱冶珠出渊，元会苞符准河洛。径圜无尺黝且青，烂脉四绾冈峦形。松篁润黩拭逾媚，龙鸾飘撇翔亦停。隐然太鹤洞天字，篆若碧落谁与铭？仙坛卅六颉绵窅，海岳百笏同倪婴。几于刻画苦大造，极尔浑璞包灵明。吞爻授篆证前事，呼吸可到殊杳冥。蓟门八月风淅淅，黄蓬匝地吹沙砾。三神五岳肉眼隔，对此郁葱润枯色。不谐球磬鸣鞳訇，嗟使瑶光敛湛寂。先生挈石归去休，悬黎砥厄沈悠悠。少微毓魄轩辕邱，上控缥缈芙蓉楼。大还乌兔朗内景，成书百卷逾琳镠。丹棺铜椁葬龙背，仪呵象护藏蜕幽。镇以此石相壬乙，天狐飞燹逃郁攸。文光石气大蟠紫，元鹤万载灵其游。
竹垞朱氏遗砚拓本四绝句·其一
作者：姚燮
朝代：清
体裁：七言绝句

少宰铭词起磔波，星精无恙濯天河。力除巉刻归融湛，石与文章共不磨。
竹垞朱氏遗砚拓本四绝句·其三
作者：姚燮
朝代：清
体裁：七言绝句

名士襄阳结古痂，滩哥在握拭朝霞。特逢介友通贞约，要助文镫续丽葩。
竹垞朱氏遗砚拓本四绝句·其二
作者：姚燮
朝代：清
体裁：七言绝句

垂老功名寄篴蓑，著书精血此消磨。百花庄坞荒邱月，寂寞西风蟋蟀歌。
竹垞朱氏遗砚拓本四绝句·其四
作者：姚燮
朝代：清
体裁：七言绝句

百三十载风雷劫，修到方壶上侍仙。太史精灵凭一息，养培后秀此遗田。
笑天狮子岭
作者：姚燮
朝代：清
体裁：古风

大阊扬鼓旗，干城有神兽。祗林多野狐，法王正西狩。角为苍龙精，一拳此钟秀。孤雄不受羁，莽莽冠诸岫。海氛东出关，远避不敢寇。况存欢喜心，讵嫌生相陋？莲洋双峡悬，峡石作牛斗。安知驺吾祥，能徵王者寿。我行摩其巅，挺然骨巉瘦。愿以千丈绳，絷之贡天厩。
答傅濂见赠韵二章·其一
作者：姚燮
朝代：清
体裁：古风

虽挟羲和鞭，难策疲马心。疲马在荆棘，嘶风多哀音。客有蔡中郎，独抱焦尾琴。不语投空山，知其所怨深。春兰未邀赏，柴烟彯以沈。愿挹湘江波，为尔湔素衿。
答傅濂见赠韵二章·其二
作者：姚燮
朝代：清
体裁：古风

出门减豪迈，日去无还时。菽帛尚不谋，命世谁相期？织愁纵有杼，引绪怜残丝。还虞霜雪痕，渐来欺鬓髭。安得服气方，永与饮啄辞。庶几盈抱春，不改贞秀姿。
答傅濂见赠韵二章月夜纳凉挍叶山人元阶赤堇遗稿用其怀孙明府韵三章题卷后·其一
作者：姚燮
朝代：清
体裁：古风

因仍尚标榜，名海无真诗。缘饰哀乐言，罔或根内思。山人友千古，守本无迟疑。意在后必传，崛强甘违时。运以精到心，著以亲切词。蜷桂月满岩，濯莲露盈池。既堪振庸懦，亦足惩诡随。众眼尚皮毛，求形不及骸。安能揽世人，一一示之怀。姓氏未出里，久将忘尔谁。辅尔弱无力，平生吾惭知。卞玉蕴石中，宝在终有归。
答冯广文社日招饮韵
作者：姚燮
朝代：清
体裁：五言律诗

大湖柳初绿，莺语试朝暾。花暗帘生绮，茶香屐到门。说琴烟梦阔，枕剑石床温。醉且看群化，空山道自尊。
答卢生漘招宝山见怀韵
作者：姚燮
朝代：清
体裁：七言律诗

春城宿草见初菲，忆客山楼坐夕晖。碧海风澜知不尽，青天云鸟自相依。孟嘉宴会当年酒，季子飘零此日衣。好共闻鸡歌击楫，莫教双鬓悔来非。
答厉山人志赠作
作者：姚燮
朝代：清
体裁：古风

策筇佛顶窥东海，窅然其下天光深。珊珠蠡贝具万错，摄以元气归空明。愀然忆我白华子，骨古貌拙神峥嵘。老骐逆折栈云走，秋雕上抟飙车行。文章字字协吕纬，钜作钟响纤鸾鸣。若欲置此千古下，力辟大光照沈冥。锻铅鍊汞几生死，唾手而得千黄金。我亦寸心搆造化，见君已失神和愔。月湖风紧梅花雪，竹屋吟灯夜萧瑟。时君作客瓯江归，满袖寒尘为君拂。高歌往往无古人，论到襟怀转幽郁。吾道所贵善自藏，悠悠訾誉终渺茫。古刀挂壁敛精魄，但以质论原寻常。吁嗟乎，应刘王谢俱草莱，播毫弄楮何益哉？倘乘霓驷御天表，愿披瑶雾相蹑追。
答叶十四元墨见赠韵二章·其一
作者：姚燮
朝代：清
体裁：七言律诗

公子风华七叶存，照人颜色玉同温。世无知己难行路，箧有藏书且闭门。湖彴停驴春柳暗，江楼战茗夕烟昏。眼中旧侣都鸿散，留此孤怀对酒尊。
答叶十四元墨见赠韵二章·其二
作者：姚燮
朝代：清
体裁：七言律诗

霏霏乱雪飐荒苔，天际层云閟不开。祇似江淹能赋恨，愧逢任昉解怜才。山寒独鹤松间唳，风急离鸿海上来。夙有心期通简素，同吟敢负小庭梅？
答叶君送别韵
作者：姚燮
朝代：清
体裁：古风

天泽不被私，木可十年树。行藏谁预凭，相勉在韦布。空山如传邮，行云递新故。愧无蛟龙心，去为万田雨。自我携玉琴，与子结萝住。松影濯体凉，俯涧得猿趣。傲情同畏羁，安肯借人煦？讵知夕梦颇，醒还堕尘路。毋令焦渴人，遥遥盼甘澍。命理难独成，江山乞灵助。密誓苟易寒，百年亦流寓。大江平晚潮，落日送船遽。怀湘倘有吟，好期雁书附。
答叶山人送别韵
作者：姚燮
朝代：清
体裁：五言律诗

孤阁群山夕，高天独鸟移。关河无险仄，云水有心期。力弱担愁重，言长判袂迟。青萝含古怨，只许病麋知。
答唐山人寿萼见赠诗原韵二章·其一
作者：姚燮
朝代：清
体裁：古风

逃名三十年，不入竞名市。箴我无他言，道在恃诸己。扫翳开柴荆，虚庭漾明水。一握月挂楼，其清纳万里。抚瑟为正歌，元籁协悲喜。竟于指爪间，抉尽造化理。外战苦淫哇，筝琶久疲耳。获游太和门，遂得吉祥止。霎眼驱霆飙，运会递无始。大流沿广成，老庄树别子。
答唐山人寿萼见赠诗原韵二章·其二
作者：姚燮
朝代：清
体裁：古风

彭泽羞折腰，尝弃五斗官。生为盛世民，虽贱何不欢？孤身虱卑土，以意包窅漫。东眄揽若木，西向持因桓。讵借鹏翮高，始周六宇宽。云霄有堕禽，曷似栖棘翰？淬心不受埃，剑光敛其寒。未待防外�，手葺千仞垣。我歌聊答君，峻语毋嫌干。若我策马劳，逊君携杖安。
答孔比部赠别诗四章韵·其一
作者：姚燮
朝代：清
体裁：古风

于事无可担，肩力听其瘦。但嫌��归，未改面目旧。孔君相爱深，两腑早通究。煦为无形春，不假瓮中酎。托土同藉根，松槿漫争寿。惟有若木枝，孑焉外群搆。谢君折赠予，以鞭牛马走。
答孔比部赠别诗四章韵·其三
作者：姚燮
朝代：清
体裁：古风

高城有大星，独曜天汉东。下为梁父山，云气青蓬蓬。君家族其地，守圣无变风。努力矢此身，天地运方中。弗昵故纸堆，汩此清明衷。粲舌徒发华，世耳听谁聪？树业堪铭簴，行为明堂钟。
答孔比部赠别诗四章韵·其二
作者：姚燮
朝代：清
体裁：古风

取友匪所难，难此区区心。相习亦不知，一失安可寻？引绠百尺长，自及井水深。迹近见尚疏，曷由慰来今？分风各劳燕，摧恻吾何禁？对面犹足欢，未敢遽涕淫。胡为尊前歌，终有呜咽音？
答孔比部赠别诗四章韵·其四
作者：姚燮
朝代：清
体裁：古风

我如病羽鸿，对此寥廓秋。山川万里风，气以呼吸求。惜哉恣汗漫，不得君同舟。异年巡海来，觅我壶山陬。壶山不种桑，旷古无沈浮。当鍊五石坚，与子名同留。饥寒但伤体，吾敢撄其忧？众水归一源，誓彼黄河流。
答家十三茂才儒侠赠诗原韵二章·其一
作者：姚燮
朝代：清
体裁：七言律诗

絮柳关山燕去时，纤桃不媵笛边卮。通衢骄马看同辈，佳日东风阔后期。浴汉高无骑月梦，种桑近有买山思。难拚玉骨销铜气，竟使龙顽变虎痴。
答家十三茂才儒侠赠诗原韵二章·其二
作者：姚燮
朝代：清
体裁：七言律诗

蝴蝶春灯有逝年，盟梅旧谱倩谁编？罥衣木末愁山鬼，落梦篁阴怨水仙。帘月沈沈花喷薄，海云莽莽栈钩连。鸊鹈刀短君犹佩，那不挥鹰向九边？
答张文学培基
作者：姚燮
朝代：清
体裁：古风

快意不竞惟竞劳，面黧胡使心不焦？醍醐一斛供一蚁，宜其仰栋如天高。与君中年各有缚，势难脱屣虚空逃。海风汃汃云萧萧，木叶无怒声刁颾，下上者雁龙则韬。理矰弃雁射龙去，龙不可得珠可捞。将珠持照千丈穴，穷极虱角辨蚊毫。庄生齐物亦私见，谭子说化非鸿苞。此中有谛意相揭，按之不定成狂涛。不儒不墨四民蠹，坐令鬼弄屠沽嘲。昔余拄胫惭未牢，踔趯六合神为騊。袭形欺影四十载，浪以寸静攻万嚣。不断棼丝不宰肉，惜哉在匣昆吾刀。子今抱石砭予病，惟镜合水明始交。镜匪愁碎但愁翳，水宁与涸毋与淆。微光若出藕丝孔，其息洞达通八霄。于兹握守作骖乘，五岳秉简纷来朝。世事等彼虚堂坳，罔疑渤海长滔滔。他年揽子偕游遨，潢流痛洗尘根胶，手摘北极星如瓢。
答徐司马荣奉化道中寄怀作用原韵
作者：姚燮
朝代：清
体裁：古风

漫郎病困百计懒，性惟癖友还癖诗。良朋遣走递情语，若匿冰窖邀阳曦。眼前佳人半宿草，剑心斩斩持示谁？白云生憎冉冉去，青山苦与寥寥期。兜春巷曲绾疏髻，强搜风月相嚅唲。颇思散骑唱中妇，玉兰花酽同疗饥。玉兰初花三五枝，黄毛乳莺飞当楣。愁弦自媚张衡思，老面已丑犹娇痴。醉魂能御绿蛇马，冒星拟向君边驰。君行剡曲川岩奇，野桃正发公棠湄。我魂傍汝汝不见，问之枯狖当能知。我容枯瘦近如狖，缚藤守洞难扬眉。幸兹饮啄惯荼蓼，未肯滥受尘缰羁。念君烦苦易疲悴，亦弗冒瘴行淹迟。马蚿百足不逃愤，见夔斯诉君毋嗤。
答方广文成圭见题诗问韵即自题卷后二章·其一
作者：姚燮
朝代：清
体裁：七言律诗

愧无奇骨傲金台，那有名书署玉杯？借技争荣真鼠雀，随方托贱本蒿莱。雌黄且复凭人口，太白原非纬世才。敢道文章悬日月，千秋蒙翳揭能开。
答方广文成圭见题诗问韵即自题卷后二章·其二
作者：姚燮
朝代：清
体裁：七言律诗

廿年肝肾苦雕搜，炫采矜华祇自羞。几鍊冰霜成独行，坐看雕鸮纵长秋。身怜早弃何辞病，发苦将斑敢讳愁？眼有方干犹忆钓，吾当采蕨北山头。
答曹德馨
作者：姚燮
朝代：清
体裁：七言律诗

白马名篇著矞皇，清门才调嗣思王。兰蕤初日发春秀，烟绮晚河成玉章。投我锦机五杂俎，佩君长剑七星光。莫嫌骠骑羁辕老，天育仪容冠万方。
答曹户部三章·其一
作者：姚燮
朝代：清
体裁：七言律诗

惜从刍枥屈龙媒，郁尔生平磊落才。帘捲西山閒拄笏，月明东阁倦衔杯。文章奇崛英州石，骨相清高大庾梅。笑我伥如车荦确，一时衿抱为君推。
答曹户部三章·其三
作者：姚燮
朝代：清
体裁：七言律诗

浮云白日满高筵，集禊江亭已十年。置酒重申今日约，有文谁与昔贤传？青蓠馤馤空为佩，白发星星易上颠。此去明山吾隐矣，待君呼雨过龙渊。
答曹户部三章·其二
作者：姚燮
朝代：清
体裁：七言律诗

洁翁病死黛湖寒，放废江都亦谢官。落月停云同梦寐，怀人感旧总辛酸。压花短帽怜凄影，挥叶群林送急湍。湘水苍茫烟似海，愿期并锸种秋兰。
答李丈联榜即送其还济宁并示许瀚
作者：姚燮
朝代：清
体裁：古风

文安公子招春宴，急雨当阶打花片。高筵画烛红两行，笠屐纷来尽才彦。各通名姓了故事，明日车逢不识面。座中许浑吾旧交，夙与李白推同袍。停尊接耳赞吾画，敝帚那值珠玉褒？归来乘醉写长卷，遣仆投君当交券。投君以画报我诗，各出偏师战雷电。我画丑且奇，乱头粗服无媚姿。岂君好色不择貌，胡为昵若西家施？君诗雄且拔，渤澥天低捩神鹘。格如芒刺拳老姜，以舌舐之畏其辣。吁嗟乎，眼前世憾无由补，末技虽工究何取？不能请剑诛殿虎，安用豢狸吓仓鼠？吾生淮汉流异川，到海而合宁非缘。相逢安可不为乐，苦使白日供忧煎。明当置酒江亭边，西山照杯青娟娟。通阛大道自车马，白云元鹤谁神仙？君还作诗我还画，剩墨洒作风头鸢。轴画作枕抱诗睡，一梦一醒何遽然。吁嗟乎，君发不苍我颜改，壮志平生究安在？废身赘为天下疣，狂论徒邀世人绐。不如归钓南河浔，我亦采药东海岑。南河东海隔千里，千里不隔千秋心。潞河杨柳飘烟缕，玉笛催行唱南浦。意中落落知交散，后此茫茫几回聚？我抚长剑君挥髯，各看青天泪如雨。
答汤农部鹏三章·其一
作者：姚燮
朝代：清
体裁：古风

君年已四十，盛名满天下。奇文兀胸郁，孤造鲜旁假。星海泄天流，万里地中泻。摩荡日月色，元气极苍赭。京门三月晚，佛楼建文社。西山如剑锷，灼灼照杯斝。凭阑吐长气，浩然去平野。昂首见神骏，金台欲无马。息情通动止，导和归媕雅。卓荦眼前得，生平意中寡。
答汤农部鹏三章·其三
作者：姚燮
朝代：清
体裁：古风

足刖岂伤璞，相者自神眊。以予区区诚，舌敝未酬告。万鳞接崇阀，容趾无寸奥。明月作龙饵，去且海东蹈。所悲新相知，如磁以针好。百引偶合气，一瞬忽离貌。今日迹所依，明日梦或到。人生几握手，元鬓变颓髦。君梦倘余觅，排浪向烟峤。乱茑络松盖，下有白猿啸。
答汤农部鹏三章·其二
作者：姚燮
朝代：清
体裁：古风

巢凤在珠树，饥鸾下栖棘。天毓异琦瑰，默互恃灵息。予生畏囚笼，神驶八纮仄。常悲冠带流，命世鲜禼稷。志赴时或夺，蹇极贱为迫。而君少翀举，造化与全力。风棱峻秋锷，侃侃赴其职。遭忤不辞谴，自盟见忠直。励慎往毋悔，冠绶赖绳式。文章为名郛，未足竞颜色。
答编修师见示诗二章·其一
作者：姚燮
朝代：清
体裁：古风

静气宜山兰，晓有露光泫。天瀣沃枯肠，不资石铫荈。誓邀云中君，密地致缱绻。怜此短带垂，手皲苦难撚。爱人无溢誉，相厉抑何謇。俯照古井波，在绳愧虚甗。远云揭层翳，寒绿削秋巘。如得玉鲫胶，凉我病热眼。
答编修师见示诗二章·其二
作者：姚燮
朝代：清
体裁：古风

食息宇宙中，濩落将告谁？胡我伧不才，亦于声名悲。困心有坚埆，应事无适宜。安得白木镵，尽斸烟荆枝。三苏如天骝，雅步古所希。制人不能强，愿弃寸梃持。独立泰华高，绕足万象卑。似有解愠风，吹动夫容衣。
答长白伊湄见赠即题其集
作者：姚燮
朝代：清
体裁：古风

成连去海谁能琴，筝琶如沸亡古音。君情淡远托诗句，疏花短竹春江浔。醉中握手车停陌，仰看天河入秋白。多君爱我逾弟昆，知我凄凉未归客。
答韩生问余诗二章·其一
作者：姚燮
朝代：清
体裁：七言律诗

禅缚谁愁解脱难，抽薪养到大还丹。华嵩有柢天栽厚，门户无依手创单。杜甫昔遭饭颗诮，钟期今逝抱琴叹。纷纷拾得樽边唾，七子三家满坫坛。
答韩生问余诗二章·其二
作者：姚燮
朝代：清
体裁：七言律诗

万家卷轴栋充牛，汗下涔涔不可收。愿汝为蝉瘖到老，笑吾非马絷其愁。须知花好因殊媚，莫信龟灵有六眸。筝筑嗟嗟成沸海，尺帷难障大风媮。
答马丈汾赠作
作者：姚燮
朝代：清
体裁：七言律诗

照灯白发感秋新，矍铄三朝老逸民。身后文章吾辈事，樽边风雨夙山因。每怀季子流清涕，但种梅花作好邻。东郭南湖遗献尽，鲁灵光殿此嶙峋。
答黄丈钊
作者：姚燮
朝代：清
体裁：古风

鍊文若仙蜕，要与万劫争。趋名伺荣捷，气在即夺生。燮也少好诗，意往辞辄倾。不基幻楼阁，无律喧甲兵。未解一鸡缚，遂欲全牛烹。高秋敛春象，剥落千树英。乃知扫秾缛，渐使还空明。烟窗竹能媚，月宇云为晶。天海接黄浊，一一支流清。赴矢准虱的，缘垤规蚁程。常惧性真汩，强附优孟形。百虑阻一得，心目交晦盲。中年出涉世，寸腑哀乐并。悠悠古今事，恻恻饥寒情。但馀穷愁言，拉杂来纠萦。知巧异金石，日月犹驱虻。安复借讥誉，舍我就缩嬴。再拜诵君什，余怀致怦怦。挥洒热厓雨，鞭叱天门霆。广莫如可招，御之泠然行。我策东海鳌，君控南海鲸。探奇尽六合，访道遍五城。元镜握高掌，永照人间冥。
简俞同年汝本三章·其一
作者：姚燮
朝代：清
体裁：古风

夜雨洗园木，清气延薄寒。衣裾但有碧，闭我疑空山。孤猿不借萝，力拄仙骨单。风激阶下泉，梦尾流潺潺。椸北横短琴，昨有佳人弹。安复命驾来，与我传辛酸。帷灯摇热烟，能惬青虫欢。愿将一寸心，爱护周百端。
简俞同年汝本三章·其三
作者：姚燮
朝代：清
体裁：古风

同此穷愁人，谁苦争媸妍？白日不借恩，陌路无盛年。涤襟谢雕饰，天与神明全。十万劳辙中，埋轮誓为贤。我于进退机，未善筹事先。抚此短发存，安保终身�。命酒聊北酹，束箧思南旋。明当过子居，借子疲骡鞭。
简俞同年汝本三章·其二
作者：姚燮
朝代：清
体裁：古风

交道已亡古，笑语非肝肠。遂使热尘路，随在履危霜。吾子抱直朴，鲜饰亦鲜藏。一梅横棘丛，满地皆阳光。不求世赏荣，能保士气祥。致意独我亲，惭我何善臧。至文流语言，元气通壶浆。使我动止间，刻刻难遗忘。
简怀姬人四章·其一
作者：姚燮
朝代：清
体裁：七言律诗

閒房静夕烛风昏，澹月罘罳动露痕。料得残蛩犹井络，可馀晚菊在篱门。客楼山翠云相怨，宿梦衾香腻有温。日织素机无一尺，蘼芜曲意与谁论？
简怀姬人四章·其三
作者：姚燮
朝代：清
体裁：七言律诗

眼明去鸟入寥天，自我之行月再弦。出峡寒流惊荻老，到窗残叶受风怜。敢忘花窖穷年泪，几度银屏双笑圆？春梦如尘狼籍遍，未消襟上药炉烟。
简怀姬人四章·其二
作者：姚燮
朝代：清
体裁：七言律诗

庄生汗漫蝶为乡，臣玉何心赋楚王？尔悟天龙宜狎佛，我随塞雁学抟霜。万灯城郭角声乱，斜照关河柳影长。此日此情供小病，疏帘疏鬓忆微茫。
简怀姬人四章·其四
作者：姚燮
朝代：清
体裁：七言律诗

罗敷桑陌已无莺，老屋临江但竹檠。采得芙蓉知古怨，邀来明月得新晴。乱山独梦愁莲步，涩指中宵试笛声。好熨薰笼消寂夜，将诗咒与雪衣鹦。
简汤文学淮
作者：姚燮
朝代：清
体裁：七言律诗

城根江草弄春冥，城上宿云吹晓青。一鸟飞来吾屋住，清歌送与独花听。昔时雨屐思佳禊，昨夕风蓑梦钓舲。传说文园近无恙，憨垂吟袖倚山屏。
简汤钺厉志叶元阶郡居
作者：姚燮
朝代：清
体裁：五言律诗

路远嫌疲马，情穷称独居。竛竮残烛影，萧瑟故人书。秋信梧难讳，离怀酒共储。楼西山一角，为我写慵疏。
简温孝廉文禾
作者：姚燮
朝代：清
体裁：七言律诗

残镫西巷晓闻歌，客里春情渐觉多。缛野平宜云色砑，远山低作袖烟拖。纤莺语月花儿市，香象嬉冰泡子河。何似天桥寻旧社，共携酒券策疲骡。
箭厂
作者：姚燮
朝代：清
体裁：古风

恶涧驱蛇龙，颠厓攫犀象。陨趾堪万寻，压面有千丈。细径当其交，似轨不容辆。袅栈通蜿蜒，与天竟苍莽。翳重林暗抽，泉紧壑低抢。来去争百身，安危隔一掌。破险无累平，挠直几成枉。内悔弛石盟，外障断霞想。近世蹈宜窄，在山托犹广。大药嗟未求，曷由慰孤往？
篷车
作者：姚燮
朝代：清
体裁：古风

轻装积车尾，重装载车辕。铁镮纽车角，络绎长绳穿。绳头马颈结，绳末轮腰缠。双轮亘一毂，车底承无偏。其上匝平板，篷篾围之员。客子局篷下，身与辕钩连。辕夫鞭马足，一动五马前。马行曳轮转，绳直张如弦。铃铎乍凄语，和以鞭声喧。乱蹄复杂沓，轮响交摩研。若舟赴滩泷，百纤相依缘。渐觉动兀隉，气屏心与悬。泥深忽轮入，马力回而前。轮回马亦骤，咽马风头颠。风低挟尘上，白日生愁烟。重帏抗难密，飒飒霏我肩。喜出路洼曲，复触山石坚。轮铁迸石火，马怒骄益骞。马骞客身动，手足持无权。骇疑堞鸡敛，屈或汀鹭拳。一步百倾侧，下有千丈渊。安得飞云盖，控鹤游九天。还思列禦寇，善驭何泠然。舆夫顾余笑，此理或未诠。乾坤大轮轴，乌兔中引牵。健行互消息，乃周黄赤缠。动极静皆顺，刚止柔曷愆？一日达百里，十日千里旋。人情漫危怖，王道本荡平。
粮船汹如虎
作者：姚燮
朝代：清
体裁：古风

粮船汹如虎，估舡避如鼠。粮船水夫缠青巾，上滩下滩挽长绳。十十五五无留停，估船不敢鸣锣声。催粮吏官坐当渡，皂隶挥鞭趱行路，趱尔今朝入关去。估船偶触粮船旁，旗丁一怒估船慌，蛮拳如斗乌能当？愿输烛酒鸡鸭羊，庙中罚祭金龙王。
精严寺
作者：姚燮
朝代：清
体裁：五言律诗

一匊灵光井，年年冻梓花。湖山埋铁券，泉火梦银槎。钟语烟心塔，幡摇阵尾鸦。尚书开佛运，典午事堪嗟。
紞如曲当夜白纻
作者：姚燮
朝代：清
体裁：古风

紞如二鼓接三鼓，玲玎罘罳啼玉虎。华袖嫌短偏不长，对镜难为使君舞。美人不舞歌亦好，一声清歌使君老。使君之发愁斑斑，美人歌声柔益閒。百鸿千鸿飞过关，大河雨急蘋花残。
索包楷作师古图
作者：姚燮
朝代：清
体裁：五言律诗

近学已亡古，吾嗟见牖今。要君追面目，悬座当砭针。一代愿存我，千秋不外心。但无忠孝树，老死亦书蟫。
索厉山人写还海图二章·其一
作者：姚燮
朝代：清
体裁：五言律诗

以我心中愤，凭君腕底豪。栖之一椽屋，钓也六山鳌。霜雁碛沙远，河云天界高。未能随影灭，聊复作形逃。
索厉山人写还海图二章·其二
作者：姚燮
朝代：清
体裁：五言律诗

海氛不可挥，燕客昨方归。阴火额愁烂，阳天发待晞。柳长鱼正熟，草尽马难肥。倦我飞轮想，从君借卉衣。
紫竹林
作者：姚燮
朝代：清
体裁：古风

法界金轮孤，低眉佛相现。以我自在心，上作元灯荐。天笑舒堂楣，灼若神女电。香象无杀机，三灵共恩眷。老鹰过厓睨，鹦鹉语方啭。凿空生绿霞，扑地有馀茜。檀栾开画屏，潮音打成片。指顾西天门，日华动幡扇。膜拜乞上乘，仅许一指见。谁悯鸠槃茶，堕劫入淫变。繄昔史越王，丹心照清汴。奸谀上兵牍，胡蜂肆狂煽。北窖灰难扬，沥血九重谏。须知上宰慈，早植佛根善。至今濒海民，未敢煮黄蚬。递及哈喇歹，悔罪折壶箭。遂披莲华云，仰睹满月面。我惭尘障深，奚止躯壳贱？十年荦确胸，棱棱自扪遍。出屋眄太清，远景极雕绚。五色龙觜虹，一缕静吞咽。因温四百峰，露顶坐平淀。蒸之潮气赪，染作万林茜。乍有疏钟声，空风与回旋。卓锡忘旧山，吾还感流霰。
紫骝马二章·其一
作者：姚燮
朝代：清
体裁：古风

紫骝马，青丝缰。高八尺，如龙骧。龙行云，马行空。平原多春草，壮士颜色桃花红。壮士无黄金，紫骝踯躅哀鸣而长吟。哀鸣长吟，壮士汗赭。落叶萧萧，西风满野。顾彼紫骝，恻恻悠悠。太行兀兀，去将曷求？
紫骝马二章·其二
作者：姚燮
朝代：清
体裁：古风

太行兀兀天尺咫，驱我紫骝行万里。白云四极无鸿翔，顾视万里多清霜。毛秃骨青，安得刍豆？佩剑不鸣，壮士颜瘦。壮士胡归来，紫骝一步千徘徊。郭隗已死，何有黄金台，顾视万里多尘埃。
红情·残红
作者：姚燮
朝代：清
体裁：词

夜来风急。定胭脂损了，旧时颜色。瘦燕有情，宛转衔来傍瑶席。多少颓垣废井，但斜日、凄烟凝碧。便几点、拂上帘丝，波动罥无力。愁寂。露阶立。恁梦断玉钩，粉痕犹湿。画楼天接，芳树沉沉上阳夕。搀入三分尘絮，漂不到、江南消息。问隔院、深翠里，甚人觅得。
纤红曲听女伎双琵琶作
作者：姚燮
朝代：清
体裁：古风

珠藤袅香石，画色茜浓翠。柔风一缕薄飏之，两萼纤红露春媚。幕毡挂月红灯高，岳色照杯青溶摇。桃根姊妹并娟秀，缬眸上醉生倦娇。风烟塞北尝千苦，宛转偏能作吴语。如弄一手双槽鸣，百回推却无出声。客心如丝绕声入，客心自乱声自清。窈言窕笑若放诞，不轻身许非寡情。胭脂满路红心草，蝴蝶无霜半黄老。蓦地东风吹柳花，依约江南梦痕小。诘朝驱马高唐州，平沙落日空尔愁。红阑天际不可见，一雁微茫下远洲。
约同朱立淇游四明山自缓江汇放舟作
作者：姚燮
朝代：清
体裁：五言律诗

经岁餐山绿，吾嗟梦不鸾。携朋同汎滥，挟气已高寒。独鸟先人去，遥峰仄景看。近闻樊榭路，森碧满琅玕。
约同李嗣香叶元壁暨内弟吴起鹏游普陀山放舟十六门作
作者：姚燮
朝代：清
体裁：古风

未及奇险观，先得幽邃致。岩港纡如江，涟漪动春翠。古木千章交，脩篁一川媚。矶心无鸥巢，沙尾有星坠。款款渔舲歌，随风警微寐。苇屋逢酒垆，少住惬晨意。漫作浩荡行，顷当履初地。云容开大溟，孤鸦擘苍翅。
纪梦
作者：姚燮
朝代：清
体裁：七言律诗

日月吐纳云五色，凤狮翔舞海三山。元穹无象接太始，青土如坏是大寰。水府灵官苍玉佩，天魔淫女妙华鬘。不知禅继经千亿，婴姹丹珠饵九还。
织新衣
作者：姚燮
朝代：清
体裁：古风

釜中百蚕命，机上一絇丝。积丝成百絇，量体织新衣。新衣颜色娇，衿袖无参差。昨日贴身素，今日生尘淄。受尘不肯著，弃置衣何辞？山脚十亩棉，病叶黄其姿。海雹横山来，接接打断枝。秋灯绝纺声，贫妇泣以悲。蟋蟀鸣入床，夫君长别离。大儿薪一束，不供一粥炊。小儿菜一匊，不救一日饥。旧纩捡空簏，破碎同蝶飞。长泪续短线，寸寸心如灰。脱儿髁上布，剪妾衣里衣。颠倒结作领，窄幅难成围。寄郎穷旅中，与郎瘦相宜。漏屋彫瓦松，白日乌鸦啼。结烟为愁云，鸦孤雄不归。燕子坐深堂，羃羃芙蓉帏。微命待西风，西风多偏私。刺骨千丈霜，不与燕翼如。燕翼如白袷，皎皎明月辉。可怜屋上鸦，鸦背木叶稀。
经长溪岭忆鹤皋诸子
作者：姚燮
朝代：清
体裁：古风

洒衣竦微湿，夜气交众凉。沈霭互漠漠，郁为松楸香。虎语泄盘谷，神火射幽篁。泥卤下盈尺，蹴之皆危梁。水自远峰落，奚止千丈强？心悚动虞蹶，神沮不得扬。故人居邃阁，睥睨浩八荒。飞梦骖霓车，海岛夕翱翔。觅我不得见，城阴空赭黄。安知劳人劳，跋涉苦踝伤。牂牱幻耳目，暂睫生沧桑。出危倘有术，魂来其相羊。南思复北顾，奇氛远益苍。苍然接湖尾，湖上光碧堂。堂中朱丝弦，一月不更张。安即附鹄至，联袂写哀商。
经龙树寺憩蒹葭簃
作者：姚燮
朝代：清
体裁：古风

良游委朋兴，蹑屩行犹夷。穿芦入纡径，乱叶交排挤。幽凉逼新润，至净无烟栖。人语漏空绿，明翼翔宿鹥。停步试回瞩，来径还杳迷。佛阁踞高阜，相与穷攀跻。虚影泛帘夕，碎碧如藓衣。下俯极葱远，其上浮夕晖。万梢滉金色，平陆生涟漪。临风歌道阻，未秋神已移。南湖月寥阔，昔梦湖上矶。琴笛恣欣赏，鸥鹭相挈提。溯游久违愿，坐对空因依。
绕佛阁·衰寺
作者：姚燮
朝代：清
体裁：词

径空箨走，龛冷叶积，碑卧苔没。如此萧瑟。甚从白马南朝问花月。更谁选佛。龙象梦冷，金翠雕歇。秋照凉抹。但看蝙蝠、横飞断幡拂。久绝游筇拄，塔影颓红当涧末。还听暮钟声声云外揭。让别岫莲宫，香雾浓馝。粥鱼尘闭，叹鼠满空厨，僧半行乞。剩斋廊、寥寥风樾。
绛都春·同赵次闲周澹岩叶小谱登江声帆影阁
作者：姚燮
朝代：清
体裁：词

雨晴碧窈。恁凄楚客里、闲愁难扫。翠断画栏，不似年时珠帘绕。横江一带伤心草。漫春意、徐徐催到。两三帆影，回烟转水，特迎斜照。缥缈。家山一点，越州远望眼、西陵遮了。奈忍听伊，林影疏疏啼新鸟。韶华容易天涯老。问俊侣、飘零多少。休题琼琯金卮，那回怀抱。
绛都春·寄陈秋縠
作者：姚燮
朝代：清
体裁：词

春寒未破，问几家院户，孕柳胎桃。剪剪峭风，无情吹送燕飞劳。乌衣旧巷斜阳冷，玉京楼也天高。美人归否，江帆眼底，去浪滔滔。忆共年时俊赏，尽搜烟药疄，斸露兰皋。断梦再寻，穿栏芳径半青蒿。花边绮想能多剩，剩来清泪沾袍。凄然谁遣，将愁寄与凤槽。
绝句
作者：姚燮
朝代：清
体裁：七言绝句

风多凉处多垂柳，燕不归来不下帘。琴柱自调弦自抚，炉灰谁拨麝谁添？
绮寮怨·颓楼
作者：姚燮
朝代：清
体裁：词

那有芙蓉十四，秣陵天半峨。尽剥落、翠桁朱罳，都缘上、暗藓昏莎。当时缕金长袖，曾倚望、鳷鹊下明河。未百年、月寂风寥，琼梯断、夜游狐鼠多。无复镜屏拥荷。凉烟一帚，惟馀老柳婆娑。下有横波。认栏影、断红拖。帘间燕来非昔，忍再唱、玉京歌。春人不过。山眉自隐隐、颦瘦蛾。
绮碧四章示从军诸友·其一
作者：姚燮
朝代：清
体裁：七言律诗

绮碧缠身金兽袍，流黄点额玉龙膏。薰心气息如醇酒，逼眼光辉似宝刀。抱月飘烟齐女怨，纫兰撷蕙楚臣骚。颇思綵笔携张敞，竟制回文寄窦滔。
绮碧四章示从军诸友·其三
作者：姚燮
朝代：清
体裁：七言律诗

花海晴翻精卫鸟，鱼天凉挂美人虹。游丝网户萦鲜翠，腻雨屏山拭断红。蜀国幺弦愁宠妹，齐奴珠斛妒翾风。锦江芳树多萧飒，华峤琪林自绮葱。
绮碧四章示从军诸友·其二
作者：姚燮
朝代：清
体裁：七言律诗

灵光早泄汉宫图，幻术难寻郭璞符。谁赚金鱼开秘钥，早携琼李出名都。微云天半怀佳婿，画岫江心梦小姑。莫恨禅天无兜率，须知仙界有雕胡。
绮碧四章示从军诸友·其四
作者：姚燮
朝代：清
体裁：七言律诗

白雉抛残双六谱，红蟫蠹尽十三徽。天河案户月如水，风叶吹空秋到衣。烛影疏疏看鬓转，钿云寂寂傍鸿飞。只馀摩诘琵琶在，多恐岐王第宅非。
绮罗香·媚夜香深，嬉春梦短，依依揽袂，奚复为情。
作者：姚燮
朝代：清
体裁：词

绮夕埋愁，佳春殢醉，客思又消多许。杨柳才青，便有莺栖燕住。楼一角、三面花藏，帘半卷、二更月度。拨兰篝、香酽如云，管他天际有风露。犀卮琼液正满，堪听筝弦变响，暗挑离绪。杜宇催人，烟外鹁鸪催雨。把心头、万种悲欢，了眼底、片时侬汝。解缠腰、半摺罗巾，染将啼泪去。
绮罗香·春雨用梅溪词韵
作者：姚燮
朝代：清
体裁：词

巷寂无人，帘深闻鹧，愁色沉凝疑暮。楚柳湘蘋，堪被湿云黏住。怜收了、酒旆旗亭，恨闲却、笛桡江浦。可东风、吹醒斜阳，依依来照燕归路。平芜千里浸色，须似宵来梦见，迷茫村渡。红杏相思，撩瘦几分眉妩。定香影、多半漂残，怕消息、断无寻处。问烟边，谁倚阑干，玉箫咽怨语。
维摩说法图
作者：姚燮
朝代：清
体裁：古风

六龙二鼠相惊驰，谁于沙劫拯行尸？轮风瞬息散缘业，未明解脱堪怜悲。维摩居士天人姿，青莲华相辉须眉。瑟居梵住胜澄什，法云上荫毗波梨。心光神幢明月麾，银河城阙仙梵吹。警其芜蔓与常乐，宝铎一振幡花回。斯时大众各膜顶，金粟控驾文殊皈。昙摩戒律持毗尼，天龙八部僧迦黎。慈悲眷属涅槃想，后者蒲塞优婆夷。少者鹰俊老鹏耆，昏幽塔庙甘阇维。蜂台兔苑僧三支，组钵在手灵锡飞。耆阇崛山善千亿，紫铣青雘交玉晖。迦维罗卫给孤独，亦各毳衲诠希夷。金刚宝盖璎珞衣，珊瑚唇舌喉琉璃。旃檀臂腋珠火眉，月宫日宇蟠螭龟。丽跋蓝国兜率近，波罗越寺迦叶随。元津象正究妙微，野狐不语白马嘶。爱河欲网释群苦，三循六念无游移。灯传篦刮删语录，大宗南北空须弥。阎浮典藏浩烟海，秘密无量纲能提。我闻世尊多妙机，拘尸那境留神蹊。卐部烂熟十二部，指摄醉象森五狮。雁堂鹅殿春棼纚，只今喇亢崇竺西。札巴觉么均薙仰，萨伽古忒传文奇。甘丹木辘麻葛曷，亨藏笃得无相欺。四冤五縳倘沈锢，沃焦下狱严泥犁。乃知居士授梁筏，妙觉非为雕谭资。但虞苦海大千溺，未忏舍利沈流澌。未来过去及见在，兹图一一镌毫丝。为援秘典成此诗，天华如雪纷兰栀。
绿意/疏影·新绿
作者：姚燮
朝代：清
体裁：词

阑干六六。有鹧鸪宛转，吟到愁曲。褪尽缃桃，春隔黄昏，苔花飐上屏烛。芭蕉未听西窗雨，早满榻，凉阴如沐。问柳娘、晓理鸾梳，鬓底几丝烟续。须莫红心怨瘦，素馨冢上路，埋了钗玉。水草江蘋，夕色冥冥，渐与鸳鸯深宿。天涯落日蹄痕满，更盼断、倚楼人独。记昨宵、飞梦榆关，尚黯一沙寒绿。
绿意·寄绿蕖
作者：姚燮
朝代：清
体裁：词

倚来脉脉，待思量媚汝，银灯琼笛。芍药心情，豆蔻年华，深抱露房愁碧。湘烟一拭冰漪妥，略漾动、风裳三尺。最可怜、翡翠江乡、嫩月作成凉夕。犹记南湖乍见，逗芳信赚得，回飔微袅。瘦影如梅，纤影如苔，移上绿纱窗槅。绛仙喜抹波斯黛，那肯借、小红颜色。更高卷、佛女华鬟，照透水天明婳。
编甲辰以前诗既成仿贾岛例祭之不必除夕也
作者：姚燮
朝代：清
体裁：五言律诗

半生哀乐事，管领久凭君。丑面终难讳，俚腔亦可欣。神弦湘上瑟，佳气海东云。再拜供甘醴，灵应我祝闻。
罗两峰罗汉卷四绝句·其一
作者：姚燮
朝代：清
体裁：七言绝句

香象天宫花作屏，大狮王国铁为城。百灵闪睒非人相，不数元丹幻姹婴。
罗两峰罗汉卷四绝句·其三
作者：姚燮
朝代：清
体裁：七言绝句

变相消沈道子吴，贯休刻画梦中图。谁知妙笔花之寺，别具炉锤鍊鬼狐。
罗两峰罗汉卷四绝句·其二
作者：姚燮
朝代：清
体裁：七言绝句

鼻端出火脑生风，罔象支巫现睫中。几劫轮回参上果，相携瓢钵到西蓬。
罗两峰罗汉卷四绝句·其四
作者：姚燮
朝代：清
体裁：七言绝句

纳答沙鸦记梵名，荒山穷水蹑云行。上方一霎沈西月，大地晨钟百八声。
罗敷媚
作者：姚燮
朝代：清
体裁：词

画屏沉水香微润，屏角花重。屏背帘重。一面斜阳一面风。流金不落浮蛆泛，醉又匆匆。夜又濛濛。唱罢琼箫听罢钟。
罗敷媚/采桑子
作者：姚燮
朝代：清
体裁：词

东风多少闲愁梦，山阁春阴。水阁春晴。啼遍江南二月莺。游丝罥上秋千索，柳影婷婷。花影深深。一窣帘衣响钏声。
置酒
作者：姚燮
朝代：清
体裁：七言律诗

置酒帘阴坐觉单，沸来蟋蟀似流湍。风尖月瘦秋溟老，竹密苔深夜气酸。感到无心琴一抚，醉疑上颊镜重看。孤灯易炷宵难尽，不怨宵长怨被寒。
罾妇行
作者：姚燮
朝代：清
体裁：古风

朝打鱼，供姑糜。暮打鱼，供儿衣。乱发不理布巾裹，尺半腰裙才蔽髁。截竿补网生小娴，雪虐风凄漏台坐。大水候鱼花，小水种鱼秧。一家姑妹杂腥秽，栉沐安识脂粉香？水田无税不忧歉，富家阡陌三年荒。君不见东邻新妇肌肤白，卖作人奴受鞭挞。
羸马篇
作者：姚燮
朝代：清
体裁：古风

霜鬃纚飒月颔俯，尻肋巉巉骨可数。废馀真力养弥锐，万里长风恣吞吐。圉人屏置厩墙外，朝夕鞭箠极淩侮。谁知血性不可驯，脱缚翻空去如舞。君不见华鞍八尺高璁珑，彯缨红照双青瞳。蹴花卧草极骄贵，试之危坂皆疲庸。吾为尔马悲遇穷，肉相安得真騋龙？辱随驽贱索刍粒，何如老朽荒山中？
羽灵庙
作者：姚燮
朝代：清
体裁：古风

险梦昨系千尺藤，挂落天底搜神灯。白鹠戴冕黄爵昵，北斗射桷生芒棱。绣幡飐露花鬅鬙，风语洄绿春烟冰。莺腰一捻燕双睇，玉绡侍女芙蓉幐。西墀抱璧苍水使，东阶仗钺黄门丞。琉璃沃雪台九层，井犴猬缩不敢升。灵威秘简龙文缯，呼我鹄立供钞誊。捩肘忽触朱冠鹰，悍鹙抢舞同猎蝇。锒铛掷地飙沙砅，六丁怒发缄厨縢。支巫掩面夔跜走，鬼车十万驱輷輘。后招赤虎前青螣，铁索四罫蒙罗罾。藓气缭袂云��，势惟下陨难上腾。彭姑淫笑被萝叶，发悬楮鹤要我乘。闪尸北极电开目，崩角遥诉无相应。金鸡三啼众魔扫，定久尚觉神懵憕。兹来顶礼土木像，羲身颉目吁可憎。金钉兽齧兰楣竲，据座啜粥骄髯僧。虞初怪诞不可考，倏忽殆有游魂凭。社翁担俎丰殽脀，騃童墨面随拜兴。豕肥牛壮食福膺，分馀报赛理所应。谓神苗裔九龙冠，不絷天马骑溟鹏。鞭叱章亥役大翳，提挈五岳当泥堋。帝封叠锡王号称，数典了了如有徵。昨梦或由此神幻，恐吾嬉笑来逼陵。我殊有辞向神告，斯民茅处阡亦塍。峒獠风气挟忍鸷，制钳信匪军官能。惟神血食代司守，少资呵护兼纠惩。出门履石俯空洞，蔽亏元气森林艿。刀剑窳凸环巢橧，蛇蹊诘屈缠为绳。雷辎过顶闻吰噌，阴山炀火熊熊蒸。雄风旗帜雌虹縆，曰神税驾游昆崚。五幽魄散八埏肃，万峦碧照阆都澄。丹蘤琪蕤抵梧实，凤皇摩翮朝阳升。
翟琴峰箜篌图二绝句·其一
作者：姚燮
朝代：清
体裁：七言绝句

谁谱坎侯西汉乐，应谐二十六徽琴。美人幽怨托憀悄，只恐中郎未解音。
翟琴峰箜篌图二绝句·其二
作者：姚燮
朝代：清
体裁：七言绝句

锦树重重绣幌垂，房中古节小鬟知。大河云浪秋无尽，莫唱朝鲜丽玉词。
翠楼吟
作者：姚燮
朝代：清
体裁：词

縠晕流黄，琼辉织素，华堂夜明初展。纱厨风过烛，认漪样、冰丝摇软。慵支春腕。惯印得肌红，斜纹深浅。防人见。断云新腻，带香偷卷。漫剪。庭角芭蕉，问是啼还雨，一层层泫。低回吟杜句，甚屋漏、床床都遍。棋残深院。又网上尘丝，吹来花片。曾秋晚。坐看牛女，玉河凉溅。
耽吟
作者：姚燮
朝代：清
体裁：五言律诗

不怨耽吟瘦，差胜抱病眠。孤心小虫鸟，万物大因缘。所托无诸妄，其声本自然。篱花纵疏野，照日颇能妍。
胡宋珏以鲻饷酒席上酬短句十二韵
作者：姚燮
朝代：清
体裁：古风

大鲻大如臂，小鲻如指长。升槃和葱醯，其气蒸蒸香。老饕熟鲜食，似此曾未尝。嫩有晚桃色，腻若春鹅肪。侥倖天生珍，填我枯涸肠。继酒不辞再，停箸还筹量。朔风浩无垠，万物皆蛰藏。颇怪渔网严，搜括穷泽梁。昨傍沙觜云，掉尾犹徜徉。身世有危险，意外谁能防？是以古哲人，践命在守臧。愿君为灵鲲，去作天池翔。
腰塘曲四章·其一
作者：姚燮
朝代：清
体裁：七言绝句

矮矮墙头燕子花，低低窗槅一层纱。生来不解长干曲，莫向横塘认妾家。
腰塘曲四章·其三
作者：姚燮
朝代：清
体裁：七言绝句

出梢芦叶已毵毵，浅渚烟明鸥两三。醉拍钗梁歌水调，美人秋梦落江南。
腰塘曲四章·其二
作者：姚燮
朝代：清
体裁：七言绝句

两角攕攕月子弯，照见深深湖上山。谁家玉笛唱宛转，听是楼头菩萨蛮。
腰塘曲四章·其四
作者：姚燮
朝代：清
体裁：七言绝句

杜若洲边春月斜，陡塘桥外啼晓鸦。桃根桃叶共归去，两岸水荭空自花。
腰塘试海棠花马
作者：姚燮
朝代：清
体裁：古风

玉鞭东指千峰开，柳花碾尘春盘回。捎眉一燕如飘梗，画里关山六朝影。斜阳十万桃花枝，燕女嬉晴看猎儿。清时不用挽弓手，上马吟诗下马酒。
自万松岭至石屋岭三章·其一
作者：姚燮
朝代：清
体裁：古风

旭日浮层城，万绿一时晓。湖流滉金波，返景在林杪。远云重难敛，露气湿相袅。凉姿散荒苇，晴容媚幽筱。引目极纡变，触意颇清好。天风忽平荡，虚空碎啼鸟。
自万松岭至石屋岭三章·其三
作者：姚燮
朝代：清
体裁：古风

投身昧高峻，下俯苍无垠。微茫见湖水，澹作秋云痕。林烟杂山霭，瞬息浮沄浑。白鸟影沈处，乍有疏钟闻。寺僧不出山，坐与元气存。安知尘市中，万化迁朝昏。
自万松岭至石屋岭三章·其二
作者：姚燮
朝代：清
体裁：古风

荒率不可竟，亦有人家居。穿林何琅琅，稚子晨读书。径木苦萦碍，凉荫翻旷舒。时有乱峰影，错出清涧虚。群芬互纠杂，众秀工蓄储。使我天游心，对景难尽摅。
自仙人岩至梓树坑
作者：姚燮
朝代：清
体裁：古风

玉女搴水帘，睨我过云峤。瘦石随吟肩，撑空竞苍峭。瑶林鹤振虚，兰门日衔照。山气清霏花，潭光静生缟。松梦猿独知，藓迹马谁到？旷象高溢秋，寂籁下缄妙。洞焉豁古天，森然伟灵造。自此千奇投，愿持一筇报。
自关外至下岙
作者：姚燮
朝代：清
体裁：古风

高风舞山叶，低风吹海沙。沙黄间叶绿，撩乱空中花。肩舆过山山径窄，海浪如磐走山脚。泛泛孤心沙与飘，窣窣单衣叶同弱。其上壁立千仞高，壁有万隙烟声号。拂烟不落尔为鸟，缒藤可上吾非猱。山坳一屋门当海，潮气流檐作奇采。山人不识世沧桑，但识云容朝暮改。我行下岭还上山，风色渐紧日欲残。俯看港曲渔归艇，仰指云边雁出关。山头砥石平如掌，独坐临风忆畴曩。画城烟月总凄凉，古戍川原极苍莽。深秋山草犹自丛，初花忽照山茶红。山南山北隔咫尺，竟使气候殊春冬。鹧鸪出竹催新雨，冷月穿林照眠虎。云中如有仙人行，翠雾飘空落笙语。
自华桃横冒云下紫树陵
作者：姚燮
朝代：清
体裁：古风

对峰覆云如白莲，侧峰云袅犹如烟。近峰云作一龙走，远峰已裹千重棉。断云略让峰出巅，峰与云势相摩研。空飙一荡四云合，四云一白峰皆天。我身纳入乱云里，隔面难索舆人肩。云行下上身中悬，有如漫海之浪一叶飘其间。但闻溪声过耳凉溅溅，衣袂欲蜕身欲鶱。渺不知此身在天在云在峰路，又不知此身为龙为鹤为神仙。既无金支翠旗左右交翩跹，岂其置我混沌未凿洪荒前。低风一揭云过偏，隔云下裂千寻渊。松厓萝峪夹奔瀑，乱石齿齿同钩连。迷茫一堕不值化云去，如何高风一抑仍迷漫。高风一抑更高揭，青霞红旭掩抑激射光新鲜。又似送我赤城玉阙朝真元，入云为梦出云醒，道逢屐客尘中旋。为言子行不蓑不篷笠，乌知下山之雨已溢千壑泉？下山之雨虽溢千壑泉，慎毋出山东去改尔清沦涟，悠悠忽忽无还年。
自城湖放舟至蓉江宿周氏庄四章同张大阮二作·其一
作者：姚燮
朝代：清
体裁：五言律诗

水气飒残菰，云姿汛独凫。入冬晴可悦，停舫客相呼。出郭山千笏，回漪径百纡。初梅含窅色，香压市楼沽。
自城湖放舟至蓉江宿周氏庄四章同张大阮二作·其三
作者：姚燮
朝代：清
体裁：五言律诗

江水晚娟娟，鹭鸶飞过肩。林容收夕照，野色入残年。风紧孤帆捩，天低众壑眠。悲来吾敢笛，屏息过龙渊。
自城湖放舟至蓉江宿周氏庄四章同张大阮二作·其二
作者：姚燮
朝代：清
体裁：五言律诗

昔渡采兰茳，美人明月艭。水红湔露佩，蠡翠拂烟窗。梦与春痕远，愁将酒力降。让渠青箬叟，倚树钓寒矼。
自城湖放舟至蓉江宿周氏庄四章同张大阮二作·其四
作者：姚燮
朝代：清
体裁：五言律诗

霜瓦有乌栖，围香坐石猊。诗成山月白，酒醒夜寒悽。小隐商锄笠，危生话鼓鞞。浮蓬如我辈，惭愧五湖蠡。
自大岩坑踰箄崎岭出甃瓮峡
作者：姚燮
朝代：清
体裁：古风

昂首出井�，轩空落天语。涧水蒸暗岚，霏为客襟雨。老厓经树缠，倒落不能竖。龙角砺已吞，牛涔郁还吐。蜀关峨嵋云，苍苍割一股。巨灵矜力强，移来掌心舞。下听蛟峡崩，瘦日压凄苦。疑突阴洞兵，惊魂摄鞞鼓。百梗通细流，水径极岨峿。地势知鲜完，天力亦艰补。拓臂两隘开，攒骭万矛聚。丛薄荒不脩，元精触遭腐。泠然萝底风，散我毛发古。回眄西南山，送人远含怃。
自姚江至丈亭二章·其一
作者：姚燮
朝代：清
体裁：七言律诗

急掉飞舲夺隘过，夹门笳鼓战江鳝。山川欲雨秋声满，城郭无人暮气多。雁路一绳愁偪侧，龙堂万杙怖森罗。护持陌路惊魂定，归歃黄羊祭太阿。
自姚江至丈亭二章·其二
作者：姚燮
朝代：清
体裁：七言律诗

黄叶如沙野色昏，疑从绝域走昆崙。弓刀寞索残军渡，云日东南一气浑。道在未忧天地窄，时危始见米薪恩。最输大隐先生里，绿满桑园有散豚。
自平桥放舟游湖
作者：姚燮
朝代：清
体裁：古风

微雨宜行船，清飔宜坐樽。好春无一花，草绿暗生烟。城影碇水影，窕若沙横山。閒鸟知人心，弄翮青蘋间。旷岸开柳圩，楼阁浮空云。轧轧惟橹声，天深静无喧。佳日多厌娱，游情众方阑。吾抱冲和襟，独溯兴忘殚。至象荟灵悦，妙气皆兰荃。相待如有期，意得谁喻言？
自新桥至安德驿道中杂诗四章·其一
作者：姚燮
朝代：清
体裁：七言律诗

安陵树色极葱茏，古涧琤琤响石淙。井上移罂忙晚汲，麦边洗臼待晨舂。借花作幔葵三面，织绿为门苇一重。姹女当筵能醉客，不须问酒向临邛。
自新桥至安德驿道中杂诗四章·其三
作者：姚燮
朝代：清
体裁：七言律诗

渐稀人语罢鸣蝉，倚棹寻诗夜不眠。落雁舵楼风过水，栖乌城驿月如烟。柳塍疏火收茶市，荻栅凉星罥网船。坐久谁能禁薄袂，暗飘秋露上吟肩。
自新桥至安德驿道中杂诗四章·其二
作者：姚燮
朝代：清
体裁：七言律诗

野黍丛丛杂露菅，纡回纤道入龙湾。过关急水同奔马，接树颓云似乱山。况有昏沙横济北，遥知苦雨滞河间。客中谁识行征味，浪迹无鞿愧白鹇。
自新桥至安德驿道中杂诗四章·其四
作者：姚燮
朝代：清
体裁：七言律诗

朅来千里走艨艟，赵北河山隔望中。密柳深烟四女寺，高梧残照二郎宫。银鱼簇簇升槃白，火杮离离压担红。那得醇醪倾十斛，手携长笛唱西风。
自昆山至上海舟中得四言九章寄厉山人暨叶山人元阶时厉君已还四明
作者：姚燮
朝代：清
体裁：四言诗

驱鸡逐狗，日月负负。客行在船，读书饮酒。读书数行，饮酒一觞。仰视天汉，秋云苍苍。俯听流水，秋风汤汤。念我故人，迢迢曷止？怀我室家，蹙蹙靡已。（一章）蹙蹙靡已，是用作歌。精采云悴，遑恤乎他。世不杀我，亦计之左。温饱痗心，忝此重荷。空山白云，中有美人。不芟荆棘，自高其门。挈提千载，而湎于文。（二章）不惠不夷，众訾而疑。举世皆坦，吾心独巇。吾心何巇，惟戾于时。阮籍一鸾，嵇康一鹤。虽有梧桐，不罨高阁。（三章）壮哉陈平，肉宰天下。藐然侏儒，不能骑马。马行千里，人行百里。食不藉耕，笑者蜂起。陌路之交，曷相兄弟？（四章）玉山阿瑛，已无一椽。五茸如阜，牛来竞眠。元运有复，未敢咎天。万汇之陈，更生代死。蜉蝣一身，遑论妻子。周孔日遥，莫或余俟。（五章）皇舆太平，身贱亦贵。熟读明堂，以当飏对。诸君正强，当思有为。为不在大，亦不陨卑。毋学羁人，为人之羁。为人之羁，谁谅我非？（六章）春行而南，秋行而北。何以鷾鸸，有此健翼。士有陶潜，在吾目中。尾不见首，神天之龙。龙而蠖屈，未竟忘物。帽席衣萝，亦簪亦绂。（七章）大年熟玉，小年熟稻。积金万箱，不值一草。吾心尚孩，吾眼已老。海云照庐，但思归早。有舌吾兵，有研吾耕。舍此二者，何以为生？（八章）孰测吾来，孰阻吾去？但有赏心，秘为隆遇。击汰千里，不出地中。凉能爽骨，宁非好风。好风吾从，好雨随下。形迹虽暌，气可凭藉。松柏内贞，天不能谢。（九章）
自杨庄渡河下淮船抵吴门道中纪事写怀六章·其一
作者：姚燮
朝代：清
体裁：古风

健脚担我装，引我河壖行。西来落叶风，厉与高沙撄。黄流势多阻，掠岸无雄声。远从楚山末，荡薄残阳明。楚山如我眉，苦含憔悴青。残阳如我愁，惨照横八溟。黄流如我心，急去无留停。使我惝恍中，百念违平生。沽帘出茅店，坐且浊酒倾。自扑衣上埃，略使肢骨轻。万鸟趋过前，四望云欲冥。醉还击箸歌，闻者多涕零。
自杨庄渡河下淮船抵吴门道中纪事写怀六章·其三
作者：姚燮
朝代：清
体裁：古风

百觅得一船，价昂不敢争。市肉饷纤夫，促其星夜行。为言劫盗多，往往遭虏搒。巡汛虽有官，安能穷察侦。迩复浙东乱，梗塞还难凭。列砦齐山东，犄角朱方营。白日无过鸿，愁雨搀笳声。安知丸泥封，不及丹阳城。使我废食叹，独立睋青冥。似见烽烟红，上逼欃枪星。其下云凄凄，凄与祅雾横。恐有战死魂，凄凄同郁凝。郁之久不散，都来凝我情。愿借金神飙，一荡江山清。
自杨庄渡河下淮船抵吴门道中纪事写怀六章·其二
作者：姚燮
朝代：清
体裁：古风

长风飘大缨，远见铃马驰。急切欲相问，铃马去如飞。后卒四五人，徒步不及追。言调徐州军，期限三日回。闻言丧我心，同侣面如灰。岂真家已无，此去终无归。努力趋淮河，河上声如雷。云是寿春兵，顷从西路来。索船同索逋，船尽夺马骑。可怜官口喑，顿足难指挥。颇闻江北荒，自食近苦饥。讵料蓄廪馀，还供军粮赍。一家不举火，势及里党危。无食尚有家，无家当告谁？
自杨庄渡河下淮船抵吴门道中纪事写怀六章·其五
作者：姚燮
朝代：清
体裁：古风

同侣皆浩叹，顾我筹未然。各有亲孥存，存亡今难言。尔我如弟昆，半载同食眠。万一遘所凶，所戴匪异天。当谋生死宜，视此白日悬。白日有晦明，心腑无磨镌。莫争匹妇仁，枉与沟壑填。斯言未忍终，痛泪交沦涟。逆向西来风，洒与东流川。川以风荡回，泪以心沸煎。万籁无一和，万象无一妍。有象但成夕，有籁皆成鹃。安知身所之，前路非黄泉？
自杨庄渡河下淮船抵吴门道中纪事写怀六章·其六
作者：姚燮
朝代：清
体裁：古风

行路日益近，讹言日益多。信之尽不疑，中道将如何？昔言丹陵危，昨下兰陵阿。昨言兰陵阻，今已毗陵过。视水仍涟漪，望山仍嵯峨。且倾樽中浆，平此心中颇。心颇不能平，击箸还浩歌。何以声悲凉，绝不惊鼋鼍。瞬息抵金阊，维缆城西河。到耳乡人音，欢笑原无他。始将九地魂，复挂千尺柯。遍询得其详，证合无异科。噩梦胡不安，馁气胡不和？稽首谢上天，谁实瘳我瘥？惊定心转悲，有涕还滂沱。
自杨庄渡河下淮船抵吴门道中纪事写怀六章·其四
作者：姚燮
朝代：清
体裁：古风

十十复五五，津头打津鼓。日出西北风，撑船下淮浒。千船齐出关，军船杂行旅。旅人语军士，未言泪如雨。自离舟山城，十年作淮贾。昨信茫昧闻，妻孥惨遭虏。军士还与言，充名隶行伍。名兵实则农，能犁不能弩。去当殇异乡，敢期还故土？旅人还乡悲，军士出门苦。叹我不为军，叹我不为估。何以中道间，同来受凄楚。堕叶魂共悬，荒山梦多阻。心气吾几何，安能不消阻。
自桃花山至沈家门
作者：姚燮
朝代：清
体裁：七言律诗

安期绿发住瀛壶，手掣骊龙径寸珠。禊水桃花思上巳，仙林鸾鸟觅春雏。弄舟可到犹尘境，出世终顽是浊躯。闻说秦皇求药地，桑田十里已乾枯。
自横山至茶园冈
作者：姚燮
朝代：清
体裁：古风

荒山人稀独路小，重云欲塞劲风扫。脚跟败叶枯警秋，眉底微岚清揭晓。谁知天色当暮时，疾鸟过天无一迟。不深涧曲已如墨，最上峰头略有晖。鸟尽天冥远钟响，我以孤心收万象。暗疑海气束波涛，低见星河压草莽。醉僧携烛岩缺行，顾我而笑还相惊。世间万事那可道，风雨空山有甲兵。
自横水洋出竹山亹
作者：姚燮
朝代：清
体裁：七言律诗

纵横海线划群蛮，天险何须论地顽？待掷鹅毛沈弱水，谁摩虎脊控坚关？缠烟星紫灯悬堞，割浪云赪烧满山。指日庚辰勷禹力，重埋铁鼎辟神奸。
自汴塘至小山子同钱同年廷薰作四章·其一
作者：姚燮
朝代：清
体裁：七言律诗

孟岭南回驿路斜，忽开烟瘴见人家。犁童赤骭蒲为袜，汲女青巾楮作花。马栅疏镫闻麦碓，牛铃冷巷出柴车。暗吹微雨三更过，落月昏昏照烂沙。
自汴塘至小山子同钱同年廷薰作四章·其三
作者：姚燮
朝代：清
体裁：七言律诗

檐木阴森叫恶姑，巡兵互�警流逋。风声掠地多荒砾，烟气横塘有乱菰。坏塔倚空如卓杖，断峰出汉似悬壶。古愁难涤张平子，起剔残篝看鹿卢。
自汴塘至小山子同钱同年廷薰作四章·其二
作者：姚燮
朝代：清
体裁：七言律诗

此去兖东古道颇，恰因瓠子未停歌。城岚木杪明孤峄，樯影天边见大河。柳峪晴芜屯翠骑，荇沟春涨浴苍鹅。夜来梦傍双轮月，莲叶千山碾露过。
自汴塘至小山子同钱同年廷薰作四章·其四
作者：姚燮
朝代：清
体裁：七言律诗

大桃天半媚云旗，二月柔条动绿姿。压阵风鸢遮白日，籋空野马罥游丝。戽绳夹道悬髡树，土锉当门煮烂茨。醉倚垆头闻乳燕，氲氲易触是春思。
自沙港口至栎社作
作者：姚燮
朝代：清
体裁：古风

野翁携筇指路草，马蹄迹多人迹少。过江禾色凉芃芃，不与愁颜润枯槁。上江炊气如白云，下江碧山犹雨痕。瘦鹭荒矶贴渔艇，乱鸦古木当柴门。我行芒屩一双滑，负囊逶迤来前村。村桥侧入千篁昏，芙蓉未醒秋霜魂。芙蓉花阴破楼独，三两儿童晓方读。似于十万哀猿中，来听纤鸾戛寒玉。海东千里烟尘黄，此地深沈太古绿。我行且行安所之，西风过笠疏发吹。人间随在有通径，奈何四顾皆穷歧。明朝食息不可知，托身益孤情益悲。河流衮衮断蘋叶，远笳恻恻高城晖。全家寄旅少储粟，独客出门犹薄衣。蹇驴莫贳足已疲，荒亭坐息良自宜。荒亭柳枝青霏霏，向我袖角来飘垂。眼中一一流离客，都道空城无雀飞。
自浃江抵滃洲舟中得五绝句·其一
作者：姚燮
朝代：清
体裁：七言绝句

沙觜塘唇靖不烟，一山锐尾一城圆。能摧恶浪山如舵，把得孤城似碇船。
自浃江抵滃洲舟中得五绝句·其三
作者：姚燮
朝代：清
体裁：七言绝句

横水横流束海门，始知溟渤有昆崙。坚牢砥得坤维住，信是天恩是帝恩。
自浃江抵滃洲舟中得五绝句·其二
作者：姚燮
朝代：清
体裁：七言绝句

东霍昏瞢西霍冥，大游�紫小游青。楼船十丈轻同叶，出峡龙风未使停。
自浃江抵滃洲舟中得五绝句·其五
作者：姚燮
朝代：清
体裁：七言绝句

裹衾如橐睡蒙头，逐浪身为软絮浮。邪许声中锣十棒，起看帆角出城楼。
自浃江抵滃洲舟中得五绝句·其四
作者：姚燮
朝代：清
体裁：七言绝句

螺门环堞静宜渔，噞噞岩根拜浪猪。此外混茫千万里，直踰旸谷作归墟。
自清波门泛舟游北湖诸胜饮陆氏酒楼题壁四章·其一
作者：姚燮
朝代：清
体裁：七言律诗

贴岸平岚如睡女，偃堤荒柳似屯兵。却看水色成云色，惯听鱼声乱鸭声。恻恻凝寒留雪意，迟迟斜日负春情。钱江一片东南汐，气荡吴山凤阙明。
自清波门泛舟游北湖诸胜饮陆氏酒楼题壁四章·其三
作者：姚燮
朝代：清
体裁：七言律诗

我郁奇思能造景，天开大象解回春。寮花接寺明茶社，风草当烟出骑尘。莫怨销金千尺水，重来结梦几閒人？旧时苏小湔裙地，岑寂楼台月作隣。
自清波门泛舟游北湖诸胜饮陆氏酒楼题壁四章·其二
作者：姚燮
朝代：清
体裁：七言律诗

孤山梅树欲含花，鹤不归来但有鸦。处士灵魂香作息，美人羞面雾为纱。碧苔蹊径成樵迹，渌水帘栊是篴家。欲借巢居卧明月，粉墙画本拓横斜。
自清波门泛舟游北湖诸胜饮陆氏酒楼题壁四章·其四
作者：姚燮
朝代：清
体裁：七言律诗

持樽倚阁迥无群，水气濛濛似客醺。仙阙微吹花界雨，佛天高揭午钟云。适逢俯仰留今我，且外形声索至文。明欲踰扬下徐泗，朔风驱马走沙氛。
自璎珞河踰玉几岭
作者：姚燮
朝代：清
体裁：古风

落日未落万篁静，来踏浮图过山影。但闻樵唱不见人，平视深天绿千顷。钟响自停云自飞，泠然玉风吹我衣。懒僧早闭幽涧宅，去鸟不投丛林依。空山阅人如阅梦，多少流泉出山送。狎澜弄雨三十年，重向兹山顿尘鞚。昔所见者今几留，青苍无改松与楸。千丈岩阴有茅屋，谓今废作荒烟邱，使我目断心悠悠。
自百步街岭游过云岩潺湲洞小四窗六龙泉佛手岩三峡再来石诸胜二章·其一
作者：姚燮
朝代：清
体裁：古风

众妙归一宗，始形佛力大。食肉从屠门，有腹谁忍饿？平等诸法相，百舌辨难破。色界虽华鬘，空空与之化。撒掌投祗林，随宜憩台榭。选胜同辨材，形义确无借。为石必赴高，是泉尽趋下。容有穿凿存，固堪矫揉谢。病僧不顾人，竹阴裹云卧。彼且息彼筇，吾自啖吾蔗。
自百步街岭游过云岩潺湲洞小四窗六龙泉佛手岩三峡再来石诸胜二章·其二
作者：姚燮
朝代：清
体裁：古风

生平揽山水，不遗纤琐端。可惜于读书，未能如是观。扳茑暗苦瘴，蹴磴流惊湍。奔走百蹊径，搜括千檀栾。力或委劬瘁，心将留疑团。竟使未发奇，毕献无略瞒。太息天地精，雕凿几无完。宜抱浑朴资，适致人不欢。疏风振复凉，远日堕将残。泠然空钟声，一催万鸟还。
自盂城驿至安平三绝句·其一
作者：姚燮
朝代：清
体裁：七言绝句

甘江出汉入涟州，灌以黄淮两道流。但觉斜阳平浩淼，乱帆去影捩飞鸥。
自盂城驿至安平三绝句·其三
作者：姚燮
朝代：清
体裁：七言绝句

射阳吞吐六安沟，白马钩连魏阙楼。五县二州如海岛，常教出没在中流。
自盂城驿至安平三绝句·其二
作者：姚燮
朝代：清
体裁：七言绝句

涧流七二绕城趋，城势中防覆一盂。闻说年年秋涨后，市门纤道尽行凫。
自睢宁至下邳道中杂诗六绝句·其一
作者：姚燮
朝代：清
体裁：七言绝句

大榆夹道送鞭声，日暮轮蹄促队行。省识东风江上到，蘼芜吹绿过邳城。
自睢宁至下邳道中杂诗六绝句·其三
作者：姚燮
朝代：清
体裁：七言绝句

笋石当坡翠有棱，高桠四出罥风藤。萧疏一幅倪迂画，添个看云古衲僧。
自睢宁至下邳道中杂诗六绝句·其二
作者：姚燮
朝代：清
体裁：七言绝句

雉雊低飞向麦田，鹁鸠催雨女桑颠。村童插髻花如盎，手撚风筝犊背眠。
自睢宁至下邳道中杂诗六绝句·其五
作者：姚燮
朝代：清
体裁：七言绝句

水柳新枝澹碧搓，当垆欲折奈愁何？可怜瘦绝春腰影，搭上征鞍晓露多。